Azpeitia txapeldun, zortzigarrenez\n2021/06/29 | Lehiaketa\nAzpeitiak irabazi du 2021eko Gipuzkoako Herriarteko Eskuzko Txapelketa, eta bere zortzigarren txapela jantzi du, hala; Oiartzun izan da nagusi kadetetan, eta Azpeitia jubeniletan eta nagusietan; maila handiko ikuskizuna eskaini dute bi herrietako pilotariek\nMaila handiko jaialdiaz gozatzeko aukera izan zuten, larunbatean, Idiazabalgo Igarondo frontoira sartzeko aukera izan zuten zaleek, eta sareen bidez partidak jarraitu zituztenek. Gogorra eta lehia handikoa izan baitzen Azpeitiak eta Oiartzunek jokatutako 2021eko Gipuzkoako Herriarteko Eskuzko Txapelketaren finala. Oiartzun izan zen nagusi kadetetan eta Azpeitia jubeniletan, eta azken partidak erabaki zuen guztia; nagusiena ere irabazita, Azpeitiak jantzi zuen txapela. Bere zortzigarrena.\nGipuzkoako Euskal Pilota Federazioak (GEPF) eskerrak eman nahi dizkio Idiazabalgo Udalari final handia antolatzeko eskainitako laguntza eta lan eskergagatik. Era berean, zaleak ere zoriondu nahi ditu, frontoian erakutsitako jarrera eredugarriagatik.\nHauxe izan zen finalaren jaialdia:\nEkainak 26, larunbata, 16:30, Idiazabal-Igarondo\nOndorengo pilotariek osatu dute Azpeitiko taldea: Unai Alberdi, Oier Apezetxea, Aimar Egiguren, Urtzi Egiguren, Iker Egiguren, Jakes Elosegi, Beñat Ezama, Beñat Labaka, Josu Labaka, Haritz Larrañaga, Oier Larrañaga, Aner Lizaso, Dani Murgiondo, Eneko Odriozola, Iker Otaegi, Josu Uzkudun eta Haritz Zubimendi.\nEta honakoek ordezkatu dute Oiartzun: Xabier Aburuza, Mikel Aranburu, Haitz Aranburu, Aimar Arruti, Xabat Eskudero, Egoitz Etxabe, Oihan Etxeberria, Ekain Etxeberria, Ibai Etxeberria, Unax Landa, Mikel Leonet, Ibai Mitxelena, Ekain Mitxelena, Xabat Olaiz, Ekaitz Salaberria, Iker Ubiria, Andoni Ugalde, Imanol Ugalde, Iñigo Ugalde, Oier Zabaleta eta Eneko Zalakain.\nHerriarteko Eskuzko Txapelketaren 53 edizioetatik Azpeitiak 43 alditan hartu du parte, eta Oiartzunek 37 bider.\nAzpeitiak 12 final jokatu ditu torneo honetan eta, aurtengoa irabazita, 8. aldiz jantzi du txapela: 2004an (Hernaniren aurka), 2008an (Donostiari irabazita), 2010ean (Hernaniri), 2015ean (Tolosa mendean hartuta), 2016an (Astigarragaren kontra), 2017an (Oiartzunen aurka), 2018an (Atauni nagusituta) eta 2021ean (Oiartzuni). Eta beste 4tan izan da txapeldunorde: 1995 eta 1996an (bietan Azkoitiak irabazi zuen), 2007an (Arrasaterentzat txapela) eta 2019an (Astigarraga nagusitu zen). 2015etik honako final guztietan izan dira azpeitiarrak (2020ko edizioa ez zen jokatu COVIDagatik), eta txapelketaren historian lau txapel jarraian lortu dituen herri bakarra da (2015, 2016, 2017 eta 2018).\nOiartzunek 4 final jokatu ditu Herriartekoan, eta txapel 1 du irabazita: 2013an (Tolosaren aurka). 3 aldiz izan da txapeldunorde: 2014an (Donostiak irabazi zuen), 2017an (Azpeitiarentzat txapela) eta 2021ean (berriz ere Azpeitiarentzat).\nBi herriak bi aldiz izan dira aurrez aurre finalean Herriartekoan, 2017an eta 2021ean, eta bietan irabazi du Azpeitiak: 3-0 nagusitu ziren azpeitiarrak 2017an, eta aurten 2-1. Biak ala biak harro egon daitezke egindako lanaz.\nTxapelak aipatuz, Azkoitia da nagusi Herriarteko Eskuzko Txapelketan, 16 baititu (beste 6 aldiz izan da txapeldunorde). Segidan dira Azpeitia, 8 txapelekin (4 bider azpitxapeldun); Donostia, 6rekin (4tan txapeldunorde); Hernani, 5ekin (6tan bigarren); Segura, 4rekin (4 aldiz azpitxapeldun); Arrasate, 3kin (inoiz ez da txapeldunorde izan); Bergara, Zumarraga eta Idiazabal, 2rekin (hurrenez hurren, 2, 2 eta 0 bider azpitxapeldun); eta Usurbil, Oiartzun, Amezketa, Astigarraga eta Soraluze, txapel banarekin (bigarren 3, 3, 2, 1 eta 0 aldiz, hurrenez hurren). Ondorengo herriek txapelik ez dute, baina txapeldunorde izan dira Herriartekoan: Oñati, Zestoa, Tolosa, Urretxu, Beasain, Irun, Aretxabaleta, Lasarte-Oria, Berrobi eta Ataun (Oñati 4 aldiz izan da azpitxapeldun, Zestoa 2tan, Tolosa 3 bider, eta gainontzeko guztiak behin).\n16 herri lehiatu dira autengoan eskuz: Aduna, Alegia, Amezketa, Andoain, Aretxabaleta, Astigarraga, Ataun, Azkoitia, Azpeitia, Bergara,Bidania-Goiatz, Hernani, Oiartzun, Oñati, Tolosa eta Zestoa.\nHerriarteko Eskuzko Txapelketaren inguruko informazio guztia webgune honetako Lehiaketa-Federatua-Herriartekoa-Eskua atalean dago eskuragarri. Eta dagoeneko prest da irudi bilduma Argazki galeriak atalean.


Badok | Funkaren zurrutada freskoa\n«Ez da funk hoberena/ ez da huts okerrena/ hau ez da reggeatona/ ez Johnny ez Madonna». Diabolo Kiwi taldearen “Uretan glu glu” kantuaren aurreneko hitzak dira, baina ongi laburbil ditzakete taldearen izaera eta definizioa. 2016an ekin zioten bideari, eta, bi urteko etenaren ondotik, taldea laukote bilakatu zen iaz. Orain, lehen diskoa kaleratu du Donibane Garaziko taldeak: Kokinkeriak fini. Musika freskoa, arina eta alaia proposatzen du laukoteak, funka oinarri hartuta betiere. Erritmo dantzagarri eta melodia alaiekin, kontu serioak alboratu eta dantzatzera gonbidatu nahi dute entzulea.\nDiabolo Kiwi, otsailean Seaskaren 50. urteurrena ospatzeko Miarritzen emandako kontzertuan. (Pier Balacey)\n«Ez dugu gauza sobera serioa proposatu nahi, jendea mugitu eta irri eginarazi baizik», azaldu du Amaiur Epherrek. Bost kantuko EP bat argitaratu dute. Funk doinuak dituzte ardatz, baina popera eta rockera ere lerratzen dira: «proposamen berri bat da», diote. «Zuzenekotik hurbil» dagoen bilduma bat egin nahi izan dute, «xumea, etxekoa», estudioan gehiegi landu gabea, eta diskoan eta kontzertu batean antzeko entzungo dena. Lortu dute haien nahia diskoan islatzea: «Gure musikaren argazki bat eskaintzen du».\nIragan urtarril eta otsail artean egin zituzten grabaketak, Larzabaleko Pagolateian, Nafarroa Beherean bertan. Allande Etxeberri baxu jotzailea arduratu da nahasketak egiteaz, baina taldekide guztiek parte hartu dute horretan, Epherrek nabarmendu duenez. «Allandek kudeatu du, baina bakoitzaren iritzia eskatzen zuen». Behar beste denbora hartu dute kide guztien oniritzia zuen disko bat egosteko, baina merezi izan duela uste dute: «Denbora eman du, baina goxoa izan da, eta kontent gara».\nModu kolektiboan sortu dituzte bilduma osatzen duten kantak ere. Oraindik ez dute ibili luzea, baina taldearen zenbait garaitan eginiko kantuak dira, lehen entseguetatik ekin baitzioten kantuak sortzeari. Abiapuntu ezberdina izan ohi dute guztiek: batzuetan hitza izaten da lehena egiten, eta beste batzuetan, musika. «Ez dugu errezeta bera erabiltzen beti; horrek egiten ditu biziki desberdin guztiak. Eta ez duenez kide bakar batek osoki konposatzen, hasierako ideiatik beste esparru batzuetara eramaten dugu guztion artean, instrumentu bakoitzak bere kolorea ematen baitio». Horren adibide dira, esaterako, bilduma ixten duen “Topeka” edota single moduan aurkeztu duten “Akerra Pekolarrera”.\nBakoitzak bere ekarpenak egin ohi ditu, entzule gisa dituen gustuen araberakoak edota musikari gisa izandako esperientziatik jasotakoak. Baina funka ez da beti izan horien artean. «Nik, pertsonalki, duela urte batzuk arte rocka edo heavy metala entzuten nuen gehienbat. Baina azkenean gustua hartu diogu denok funkari; poliki-poliki, gero eta gehiago maite dugun musika da». Erritmo biziak, instrumentu ezberdinen arteko galdera erantzunak, melodia alaiak… Epherrek uste du eurek ere hori bera transmititzen dutela: «Joko batean bezala sartzen ditu musikariak, baita publikoa ere. Aski kutsakorra da, eta funtzionatzen duela esango nuke. Pentsatzen dut jendeak hori ere apreziatzen duela». Doinu propioa bilatu dute, nolanahi ere.\nMusikan ez ezik, kantuen hitzetan ere islatzen da alaitasun eta arintasun hori. Horren adibide dira “Uretan gluglu” edota “Etzidamu” abestiak, esaterako. «Gure musika aski arina da, zentzu onean esanda, eta arintasun hori nahi dugu islatzea gure hitzetan eta musikan». Hortik dator taldearen izena ere: Diabolo Kiwi. «Freskagarri bat da, eta gure musikak ere hori islatzen du». Kide guztiek jartzen dute ahotsa abestietan, eta hori ere horren adibide da, taldekideen esanetan.\nEpherrek dio ez dutela «diskurtsorik» helarazteko, baina “Akerra Pekolarrera” kantuak bortxaketa saiakera baten salaketa egiten du, «modu arin eta komiko batez, mezuak inpaktu gehiago ukan dezan». Umorea ere taldearen ezaugarrietako bat baita. «Umorea erabiltzen dugu, baina ez du esan nahi pisua kentzen diogunik gai mamitsu horri; gaia tratatzeko beste manera bat proposatzen dugu».\nJulen eta Allande Etxeberri anaiek eratu zuten taldea, eta gerora batu ziren Leire Iribarne eta Amaiur Epherre. Laukotea osatu zutenetik ez dira geratu, eta diskoa kaleratu ostean aurkezpen birari ekingo diote orain, udan. Euskal Herri guztian ariko dira zuzenekoak ematen: gaur bertan, EHZ jaialdian izango dira, 17:00etan. Guztira hogei bat kontzertu emango dituzte.\nKontzertu zerrenda horretan bada egun berezi bat, halere: uztailaren 14an, Bilbon, Berri Txarrak taldeak Kobetamendi emango duen kontzertuan parte hartuko baitu taldeak. Ahotsenearen karpan jotzeko aukeratua izan da Diabolo Kiwi. Dagoeneko aritu izan dira Berri Txarrak-ekin. Miarritzen izan zen; Seaskaren 50. urteurrena ospatu zuten elkarrekin. «Jende askorentzat, gure aurkezpena izan zen hura. Hegoaldeko jende asko etorri zen, eta bertan deskubritu gintuzten. Zorte handia ukan dugu oholtza partekatzean».\nEzagutarazteko aukera bat izan zen hura, eta jende gehiagorengana iristeko baliatuko dute orain. «Plazer handia da guretzat. Udan hogei kontzertu lortu baditugu, Miarritzekoari esker izan da. Maite duguna egiten dugu guk, eta harrera biziki ona dugu hastapenetik; garrantzitsua da».\nETIKETAK:Allande EtxeberriAmaiur EpherBerri TxarrakDiabolo KiwiJulen EtxeberriLeire Iribarne


leave this world - ...:::kimo:::...\nYou are here: Home › beitu › leave this world\nzorionak ni →\n2011-01-15 | Filed under: beitu, berbaz, entzun, leidu\tand tagged with: anekdotak, bideoak, euskaldunok, hausnarketak, interesantea, mundua\nIgaz artista handiak zendu dira, betiko joan jakuzenak, eta eurei omenalditxo bat egin gura neuke. Zerrenda honetan agertzen dire asko, baina ez danak, noski.\nmaiatzak 12: Antonio Ozores, aktore eta zuzendari espainiarra.\nmaiatzak 16: Ronnie James Dio, heavy metal abeslari estatubatuarra (Rainbow, Black Sabbath eta Dio).\nmaiatzak 24: Paul Gray, slipknot taldeko baxujole estatubatuarra.\nmaiatzak 29: Dennis Hopper, aktore, zuzendari eta ekoizle estatubatuarra.\nekainak 24: Pete Quaife, The Kinks taldeko baxujole britainiarra.\nirailak 19: Jose Antonio Labordeta, poeta, abeslari, irakasle eta politikari aragoiarra.\nurriak 25: Gregory Isaacs, musikari jamaikarra.\nazaroak 13: Luis García Berlanga, zinema zuzendari eta gidoilari espainiarra.\nazaroak 16: José Saramago, idazle portugaldarra.\nazaroak 28: Leslie Nielsen, aktore kanadiarra.\nabenduak 4: Xabier Lete, idazle, poeta eta kantari euskalduna.\nabenduak 13: Enrique Morente, cantaore espainiarra.\nabenduak 15: Blake Edwards, zinema zuzendari, gidoilari, produktore eta aktore estatubatuarra.\nabenduak 27: Sabin Intxaurraga, euskal politikaria.\nabenduak 30: Bobby Falrrell, Bonny M taldeko abeslaria.\nEurei, Muyayo Riferi bebai, kanta honegaz omendu gura dotzet, Flogging Molly taldearen (irish-american folk punky, wikipedia dixit) If I Ever Leave This World Alive kanta zoragarriaz. Eta besteori urrengoa esatea besterik ez: Nahiz eta pertsonaia asko desagertu (hauez gain, ehundaka aktore, idazle, politikari, gerrillero, kirolari eta abar hil dira), beste hainbeste ari dira agertzen, jaiotzen, formatzen eta lanean, sortzen. Tristura ez da denbora galtze bat besterik, horregatik ume txiki baten irudia sarrera honetan. Baina oroitu, bai, oroitu beharko doguz, gurera ekarria handi eta berezia izan baita.\nOne Response to "leave this world"\noraintxe bertan, WEEDS ikusten nengoela, 1×05 kapituloaren amaieran kanta hori entzun dot!! egia esan, kanta THE SHIELD telesailean entzun nauela uste dot…\njejeje ikusten da bai, behin komentatu genuena, askotan gertatzen dala.


Estatu Batuetako ikerketa baten arabera, haurraren usaimena amaren usainetik abiatuta garatzen da | Consumer\nEstatu Batuetako ikerketa baten arabera, haurraren usaimena amaren usainetik abiatuta garatzen da\nJaioberriaren ikusmen-sistemak ingurunea ezagutzen ikasteko duen moduaren antzeko prozesua da.\nKaliforniako Unibertsitateko Medikuntza Eskolako Kevin Franks eta Jeffrey Isaacson ikertzaileek egindako azterlan baten arabera, jaioberrien usaimena amaren usainaren esperientziaren ondorio da.\nOrain arte, ikertzaileek ez zuten zehaztu usainak identifikazio hori nola garatzen duen. Dirudienez, jaioberriaren ikusmen-sistemak ingurua ezagutzen ikasten duen modu berean sortzen da prozesua.\nArratoi-garunekin egindako esperimentuetan, zientzialariek bi errezeptore -AMPA eta NMD- identifikatu zituzten egokitzapen goiztiar hori duen usaimen-zirkuituaren osagai giltzarritzat. Osagai horiek neuronen harrera-guneetan dauden proteinak dira, eta seinale kimikoek aktibatzen dituzte, kasu honetan, neurotransmisore glutamatoak.\nHartzaile horien zenbaki erlatiboetan gertatzen diren aldaketek neuronak “sintonizatzen” dituzte, neurotransmisoreek errazago edo gutxiago jasan ditzaten. Horrela, neurona-sareetan gertatzen diren aldaketek ikaskuntza osatzen duten bide neural gogokoenak hartzen dituzte.\nIkertzaileek arratoien garun-ehunak aztertu zituzten, eta, karraskariak zahartu ahala, NMDA hartzaileen frakzioa gutxitu egiten zen usaimena prozesatzen duen garuneko eskualde batean, alboko usaimen-tarte deritzonean.\nMurrizketa horrek eskualde horretako neuronen arteko loturak aktibatzeko joera du. Ikerketan aurrera egiteko, arratoi jaioberrien sudurreko zuloa estali zuten zientzialariek. Horrela, animalia beraren garunean usaimenaren garapenaren aldaketak zentzumenen mezuarekin eta mezurik gabe alderatu ahal izan zituzten.\nIkertzaileek ikusi zuten, jaio eta aste gutxira, animalien garunetako usaimen-prozesuaren alde pribatuak NMDA hartzailearen jarduera gutxitzen zuela, sentsazioak jasotzen zituen aldearekin alderatuta.\nIkerketaren arabera, NMDA hartzailearen jardueraren murrizketa erlatibo horren ondorioz, garunaren alde batean, neuronak aktiboagoak bihurtu ziren, AMPA errezeptoreek neuronak funtzionalagoak eta "isilagoak" izatea eragiten baitute.\nIkertzaileek frogatu zuten, halaber, aldi erabakigarri horretan usaimen-neuronetan gertatzen diren aldaketek eragin handiagoa dutela animalien usaimen-esperientzia, eta horrek murriztu egiten duela garapenean aurrerago izaten diren usainen esanahia.\nazterketa haurtxo olfato-eu


Nola egin aurre zakurrari arkakusei | Consumer\nNola egin aurre zakurrari arkakusei\nPipetak, lepokoak eta ihinztagailuak metodo eraginkorrak dira txakurraren parasito eta intsektuen aurka borrokatzeko.\nEgilea: Carolina Pinedo 2012-ko irailak 1\nZakurren jabeek parasitoak eta intsektuak uxatzen dituzten hainbat produktu aukera ditzakete. Artikulu honetan ohikoenak nabarmentzen dira. Hauek dira: arkakusoak eta akainak , iraupen luzeko klasikoa; pipetak, alergiarik sortzen ez duen formatu eraginkorra; eta aerosolak , berehalako ekintzarekin, denbora gutxi irauten badute ere.\nLepokoa, pipeta eta ihinztagailuak parasitoen aurkako formatuak dira, eta zakurrari pulgas eta garrapatak saihesten dizkiote. Denak dira eraginkorrak parasitoak eta intsektuak arrastoan mantentzeko, nahiz eta bereizi egiten diren aplikatzeko moduan eta efektuaren iraupenean.\nZakurraren arkatz eta akainen kontrako produktuak substantzia intsektizidez (ektoparasitizidak) osatuta daude. Txakurraren osasuna arriskuan jartzen duten parasitoak eta intsektuak uxatzeko eta hiltzeko dosi egokiekin merkaturatzen dira, baina kontuan hartzen dute txakurrarentzat eta txakurrarekin bizi diren gainerako pertsona eta animalientzat arriskutsuak ez direla.\nTxakurrentzako parasitoen kontrako produktuak ugaritu egin dira azken hamar urteotan, dio Ana Megíasek, produktu horiek merkaturatzen dituen enpresa bateko albaitari eta aholkulariak. “Lehen parasitoen kontrako lepokoak baino ez zeuden, baina merkatua handitu egin da produktu horien kontsumoa handitu egin delako”, adierazi du Megíasek. Albaitari honen arabera, gaur egun kontzientzia handiagoa dago animaliak zaintzearen garrantziaz.\nHona hemen lepokoa, pipeta edo aerosola aukeratzen lagun dezaketen faktoreak: txakurraren adina eta bizi den ingurunea. Bestalde, txakurra landa-ingurune batean bizi bada, beste animaliekin -txakurrak, behiak, ardiak, etab.-, hobe da modu konbinatuan erabiltzea. parasitoen kontrakoak (lepokoa eta pipeta edo lepokoa eta aerosola). Hala, bizkarroien eta intsektuen aurkako ekintza uxagarria indartzen da.\nNolanahi ere, albaitariak aholkatuko digu zakurrarentzat egokia den parasitoen kontrako produktuari buruz.\nPulgas eta garrapaten aurkako lepokoa, iraupen luzeko klasikoa\nLepokoa klasikoa da, eta duela 20 urte baino gehiagotik dago merkatuan. Denborarekin, parasitoen kontrako beste formatu batzuk gehitu dira, hala nola pipetak eta ihinztagailuak. Baina parasitoen kontrako lepokoek merkatuan irautea eragin duten abantailetako bat da bizkarroien eta intsektuen kontrako aldarapen-efektuaren iraupen luzea.\nParasito eta intsektuen kontrako lepokoak sei hilabete irauten du.\nLepokoak sei hilabete irauten du. Lepokoen luzera 65 zentimetro ingurukoa izan daiteke (fabrikatzailearen arabera); beraz, hainbat erabileratarako balio dute. 20 euro inguru balio du.\nHala ere, lepokoa ez da beti zakur batentzat egokia den parasitoen aurkakoa. “Txakurkumeak jostalariak dira, asko mugitzen dira eta errotik atera eta jateko arriskua dute, eta, ondorioz, intoxikatzeko arriskua dago”, dio Xavier Rourak, Bartzelonako Clinic Beterinari ospitaleko albaitariak. Rourak gaineratu du txakur batzuek lepoan alergia dermatologikoak ere izan ditzaketela, lepokoa ukitzeagatik.\nPipetak formatu eraginkorra dira eta ez dute alergiarik sortzen\nPipetak txakurra babesten du hilabetez, eta saihestu egin behar da zakurra deitzea\nParasitoen aurkako efektua pipetak hilabete irauten du. Txakurraren bizkarrean ematen dira, lepoan, isatsa sortu baino lehentxeago. Aplikatzeko, ilea bereizi egin behar da, horrela ziurtatzen baita pipeta duen produktua azalean erortzen dela. Produktua bizkarrean jarritakoan, zakurrak ez du deus egin behar. Pipeta txakurraren hanketan ere aplika daiteke, efektua gorputz osoan zabaltzeko.\nPipetaren prezioa 30 eta 40 euro bitartekoa da. Parasitoen kontrako eta intsektizida kopuruaren arabera aldatzen da haien kostua, zakurraren pisuari egokitzen zaiona. Pipeten eragina indartzeko, komeni da zakurra bi egun lehenago ez bainatzea, ezta jarri eta bi egunera ere.\nBerehalako ekintza duten aerosolak, denbora gutxi irauten dutenak\nZakurretan pulgas eta garrapatei aurre egiteko ihinztagailuek berehalako eragina izaten dute, baina ez dute denbora luzean irauten, pipeta eta lepokoek bezala.\nParasitoen aurkako ihinztagailuak bi astean behin aplika daitezke zakurraren azalean. Txakurra bustitzen bada, babes-efektua desagertu egiten da eta beste aplikazio bat beharko da. 15 euro inguru balio du. Produktu horiek zakurraren ohean ere aplika daitezke, parasitoak saihesteko.\nTxakurraren parasito eta intsektuen aurka borrokatzeko aholkuak\nAlbaitariari kontsultatu zakurra parasito eta intsektuetatik babesteko produkturik egokiena zein den jakiteko.\nProduktuak aplikatzeko epe eta moduekin zorrotza izatea\nZakurra aztertzea, nahiz eta parasitoen kontrako tratamendua izan, mendian ibili eta beste animaliekin kontaktuan egon ondoren.\naerosol can eremu garrapata-eu insectos-eu lainoztagailu mami mascotas-eu parásitos-eu perro-eu pipeta-eu


Horregatik, bidaltzen gaitu gu ere Ejiptora, senideak askatzera; eta Jainkoa Bera gurekin dator, gure alboan dugu Berarekin batera lan egin dezagun.\n- Bigarren irakurgaian, Exodo liburuko erakutsiak gogorazten dizkigu Paulo Apostoluak: Jainkoak iraupenez eta maitasun leialez jokatu zuen bere herriarekin, baina beti herriaren askatasuna errespetatuz.\n- Moises-i eta Exodoko herriari bezala, guri ere deika ari zaigu Jainkoa: Bihotz-berritu zaitezte.\nEta Jainkoaren deia eta Hitza bide desberdinetatik datorkigu.\nBide hauetako bat: bizitzak berekin dituen goraberak izan daitezke.\nJesus jaunak erakutsi digu, eguneroko bizitzan Jainkoaren deia entzuten: Galilearren hilketa (politikazko gertaera) edo Siloe-ko dorrearen erorketa (istripuzko gertaera) ohar eta dei dira: Bihotz-berritu zaitezte.\nGure garai hauetako gertakari bat aipatzen digute Gotzaiek beren Garizuma-Bazkoaldirako Idazkian; kristau askoren bizitzan dagoen gertakaria: Askok eta askok Eliza zapuztu egin dutela; kristau askok ez dula Elizaren beharrik sumatzen Kristori jarraitzeko.\nEz ote daukagu hemen, bihotz-berritzerako dei bat? (Ikus eta azaldu: Jesusi jarrai Eliza honetan, Sarrera 1; 1.1-6).\nJainko-herriaren otoitza Zutik dagoela uste duenak, begira beza eror ez dadin....\nApostoluaren hitzok Jainkoagan oinarritzera eraman gaitzatela.


Gas / Gastritis | Osasun Naturalaren Hiztegia\nGasaren / Gastritiaren bidezko sendabide fidagarria behar al duzu? Hemen daude 3\nClifford Uztaila 2, 2019\nAzter ditzagun Gas / Gastritisa etxeko etxeko erremediorik onena.\n'Haize harrapatuta' izenaz ere ezaguna da egoera hau oso mingarria da eta oso deseroso.\nTratatzeko nahiko erraza da baina diagnostiko azkar batek berehalako erliebea eman dezake.\nGastritis / gasetarako sendagaiak.\nBeti jan fruta freskoa sasoian urdail huts batekin. Itxaron 2 ordu gutxienez beste edozein jan baino lehen. Ez inoiz jan fruta kontserbak eta ez inoiz fruta beste janari batzuekin nahastu.\nLegamia eta azukrea gerta daitezke zure hesteetan fruta eta barazkiekin nahastuz. Fruta, barazki eta bakterio jakin batzuetatik zuzenean ere ekoiz daiteke. Jende gehienak uste du babarrunak jateak gasa sortzen duela. Egia esan, babarrunaren gainazalean dagoen bakterio batek gasa sortzen du.


"Oriarte BHI-n, mahai artean 50 zentimetro" - Usurbil - Noaua.eus\n"Oriarte BHI-n, mahai artean 50 zentimetro"\nNoaua Aldizkaria 2020-09-15 12:25\nGaurko hezkuntzan deitua dagoen greba egunaren bezperatan, Usurbilgo eta Lasarte-Oriako Oriarte BHI Institutuko langileek esperimentu erreal bezain argigarria egin dute. Ikasleen ikasmahaietan eseri eta covid19 garaiotan Hezkuntza Sailak ezarritako baldintzak bete ahal dituzten frogatu nahi izan dute. Emaitza, institutuko langileek sare sozialen bidez zabaldu dituzten argazkiotan duzue.\nIkasgeletara aurrez aurre modu seguru eta adostuan itzuli ahal izatea exijitzeko LAB, ELA, STEILAS, CCOO eta UGT sindikatuek astearte honetarako (irailak 15) hezkuntzan deitu duten grebarako arrazoiak ulertzeko adibide argigarri baten kronika lerrootan.\nUsurbil eta Lasarte-Oriako Oriarte BHI Institutuak egunotan egindako esperimentu erreal bat. Gogoan izango duzue, abuztu amaieran Eusko Jaurlaritzaren Hezkuntza Sailak covid19-ak baldintzaturiko 2020-21 ikasturteari lotutako zenbait neurri iragarri zituela. Ikastetxe bakoitzari bere kontingentzia plan propioa prestatzea eskatu zien. Ikasturte hasiera mailakatua izatea agindu zuen; ikasleak zikloka itzultzea ikasgeletara, bizikidetza talde egonkorretan. Termometroa jarri eta sukarrik zein beste sintomarik ez zutela ziurtatu ostean. Eskuak gel hidroalkoholikoarekin garbituta. LH 1. mailatik gorako ikasleak (irakasleak ere bai) musukoa jantzita izatera derrigortu zituzten.\nEta ikasleen artean 1,5 metroko distantzia bermatu beharra zegoela. Distantzia hau bete beharrak besteak beste, agerian utzi du hainbat ikastetxeetan, baliabide gehiago behar direla, bai baliabide teknikoak, humanoak baita espazio gehiago ere.\nIkusi bestela egunotan Usurbil eta Lasarte-Oriako Oriarte BHI Institutuak egin duen esperimentua. Ikasleak liburu artean murgiltzen diren ikasmahaietan eseri dira irakasleak. Haien lekuan jarrita, ikasturte honetan egunero parez pare izango duten panorama erakutsi nahi izan dute. Mahaitik mahaira duten distantzia neurtzen hasi eta ezin 1,5 metroko tartea bermatu. "Oriarte BHI-n, eserita, ahotik ahora metro bat. Hezkuntzako langileak, sala dezagun egoera!", zioten egunotan sare sozialen bidez.\nEserita ahotik ahora metro bat, baina mahai artean askoz gutxiago. Terrazetan, mahai artean 1,5 metroko distantzia bermatzea eskatu den honetan, hain oinarrizkoak diren hezkuntza beharrei aurre egiteko ikastetxeetan tarte hori ziurtatu ezinik dabiltza. "Oriarte BHI-n mahai artean 50 zentimetro. Hezkuntzako langileak, sala dezagun egoera!", zioten institutuko langileek egunotan sare sozialen bidez, neurgailu bat eskutan ikasgeletan duten errealitatea plazaratzeko atera zituzten ondoko argazkietan.\nHezkuntza Sailak ikasturtea etxeko lanak egin gabe hasi duela salatu nahi izan dute. "Hezkuntza Sailak etxeko lanak egin gabe utzi ditu. Beste behin. Kasu onenean Oriarte Institutuan 50 zentimetroko tartea bermatu dezakegu mahaien artean. Auzolana? Auzolotsa!" adierazi zuten, sektoreko langileei bizi duten egoera salatzea eskatzearekin batera.


XL. mus txapelketa azkarra jokatuko da bihar Ordizian. Noticias de Navarra\nXL. mus txapelketa azkarra jokatuko da bihar Ordizian\nJoko arauei dagokionez, lau erregetara, sei hamarreko eta hiru usteletara jokatuko dute parte-hartzaileek\n2017(e)ko otsailaren 10a, ostirala - 06:10etan eguneratua\n2016ko txapelketako finalisten argazkia. (n.g.)\nordizia- Goierrin badago zaletasuna jokoan aritzeko, ez dago zalan-tzarik. Hainbat karta-joko dauden arren, musa da egungo jokoen erregea. Oraindik ere mus txapelketa batean parte hartu nahi duenak badu aukera. Izan ere, bihar bertan jokatuko da Goierriko mus txapelketa historikoetako bat, ordiziako Argi Berri elkarteak antolatutakoa. Aurten, gainera, 40. urteurren borobila ospatuko dute.\nJokoaren arauei dagokionez, lau erregetara, sei hamarreko eta 3 ustelera jokatuko dute. Lehia 16.30ean hasiko da, eta 15.30ean zabalduko dute izen-ematea. Bikoteko, 40 euro ordaindu behar da. Jokoan, 1.500 euroko sari nagusia eta aurreneko sailkatuentzako sari ugari izango dira, dirutan nahiz jaki eta otordutan.\nmus azkarraMus azkarrak ez du esan nahi jokoa bera azkarra izan behar denik. Partida batek bost edo hogeita hamar minutu iraun ditzake. Hori bai, galtzen duenak ez du berriz beste partidarik jokatzeko aukerarik izango, izan ere, partida bat galtzean amaituko da haren ibilbidea mus txapelketa horretan. Zozketa bidez jartzen dira lehiakideak, eta horrela hasten da txapelketa. Oraindik ere antolatzaileek ez dakite zenbat bikotek parte hartuko duten;momentuan bertan jakiten baita. Hala ere, iazko datuak kontuan hartuz ehun bat bikote izaten dira Goierriko mus txapelketa kuttun honetan parte-hartzen dutenak. - M.A.


Arrasate Eskubaloi Política de Cookies - Arrasate Eskubaloi\nArrasate Eskubaloi cookieak erabiltzea;\nArrasate Eskubaloi “cookieak” eta antzeko tresnak (hemendik aurrera, cookieak) erabiltzen ditu. Cookieak web-zerbitzari baten bidez nabigatzaile batera bidaltzen diren fitxategiak dira, Arrasate Eskubaloi-ren webgunean (hemendik aurrera, Zerbitzuak) erabiltzaile batek egiten dituen jardueren berri izateko. Cookie horien lehenengo helburua da Erabiltzaileari aukeratutako Zerbitzuetara sarbide azkarragoa eskaintzea. Horrez gain, cookieek pertsonalizatu egiten dituzte Arrasate Eskubaloik ematen dituen zerbitzuak, Erabiltzaile bakoitzari bere intereseko den edo izan daitekeen informazioa erraztuz eta emanaz, Zerbitzu horietan egiten duen erabileraren arabera.\nArrasate Eskubaloik, gainera, Erabiltzailearen nabigazioa pertsonalizatu eta ahalik errazena izateko erabiltzen ditu cookieak. Cookieak erabiltzaile anonimo bati eta bere ordenagailuari bakarrik lotzen zaizkio, eta ez dute Erabiltzailearen datu pertsonalak ateratzeko aukerarik emango duen erreferentziarik ematen. Erabiltzaileak bere nabigatzailea prestatu egin dezake, Arrasate Eskubaloik bidaliko dizkion cookieak bere ordenagailuan jarriko direla jakitera emateko eta horri ezezkoa emateko, betiere hori egiteak webgune horretan dauden Edukietara sartzeko aukera eragotzi gabe Erabiltzaileari. Hala ere, jakitera ematen dizugu webgunearen funtzionamenduaren kalitatea murriztu egin daitekeela.\n– Erabiltzailea identifikatuta mantendu, nabigatzaileak edo ordenagailuak Zerbitzua ixten badu, eta egunean zehar beste uneren batean berriro Zerbitzu horretan sartzen bada, identifikatuta jarraitzeko, horrela bere nabigazioa erraztuz, berriro identifikatzen ibili beharrik gabe. Aukera hau kendu egin daiteke Erabiltzaileak “Saioa itxi” tekla sakatzen badu, eta horrela cookie hau ezabatu egingo da, eta Erabiltzailea berriro Zerbitzuan sartzen denean saioa hasieratik ekin beharko du, identifikatu ahal izateko.\n* ANALISI COOKIEAK: Erabiltzaile batek Zerbitzu batera ikustaldia egiten duen bakoitzean analisi cookie bat sortzen du Erabiltzailearen ordenagailuan. Cookie hau ikustaldian bakarrik sortzen da, eta Arrasate Eskubaloi-ren Zerbitzuetara hurrengo aldi batean sartzen denean bisitaria modu anonimoan identifikatzeko balioko du. Horrekin lortu nahi diren helburu nagusiak honako hauek dira:\nGarrantzitsua: Erabiltzaile batek Arrasate Eskubaloi-ren Zerbitzu batean erregistratzea erabaki ezean, “cookiea” ez da inoiz egongo erabiltzaile hori identifika dezakeen izaera pertsonaleko inolako daturi lotua. Cookie horiek estadistika helburuetarako bakarrik erabiliko dira, Erabiltzaileek webgune horretan duten nabigazioa hobetzen laguntzeko.\nArrasate Eskubaloi orientazioa eskaintzen dio Erabiltzaileari cookien konfigurazio-menura iristeko eta, legokiokeenean, izkutuko nabigazioa egiteko, nabigatzailerik garrantzitsuenetan:\nArrasate Eskubaloik aldatu egin dezake Cookieen gaineko jokabide hau legeek edo erregelamenduek eskatzen dituzten betebeharren ondorioz, edota jokabide hori Datuen Babeserako Espainiako Agentziak/Agencia Española de Protección de Datos erakundeak emandako jarraibideetara egokitzeko, eta horregatik, Erabiltzaileei gomendatzen zaie aldian-aldian sar daitezela atal honetara.\nCookieei buruzko Jokabide honetan aldaketa esanguratsuak gertatzen direnean, Erabiltzaileen jakinean jarriko dira, bai web gunea ere.


HEZKIDETZAN ESKU HARTZEN talde-bloga: 2018-03-25\nGatazkak eta indarkeria matxista gaiekin aritu ondoren, bestelako harreman sanoagoen momentua heldu da.\nIndarkeria matxistak eta harreman mingarriak aztertzea bezain garrantzitsua da, harreman sanoagoak eta tratu onak sustatzea eta behar duten inportantzia ematea.\nHona hemen aste honetan landutakoaren inguruko hizki-salda.\nIkasleekin gai hau lantzeko baliabideei buruz hausnartzerakoan, ikasleek entzuten dituzten abestien letrak aztertzea oso interesgarria iruditzen zait. Abestien letrak aztertu, saltzen diguten maitasun ereduak aztertu eta kritikoak izan saltzen diguten horrekin. Gero bakoitzak erabakiko du zer entzuten duen, baina interesgarria eta garrantzitsua iruditzen zait kritikoak izateko gaitasun hori lantzea. Seguruenik abesti askotan, ez esatearren gehienetan, maitasun erromantikoa transmititzen duten abestiak aurkituko ditugu. Horren inguruko hausnarketa egin ondoren, maitasun eredu desberdinak eta tratu onak sustatzen dituzten abestiak entzun eta aztertu daitezke.\nHona patriarkatuak transmititutako ideiekin kritikoa eta tratu onak zein elkar zaintza sustatzen duen abestia. Askotan aipatu dudan abestia eta izugarri gustatzen daidana, La Otraren, Contigo izenekoa.\nHona hemen abestiaren letra.\nHor doa beste abesti interesgarri bat.\nTratu onak, gaia hezkuntza eremuan lantzeko, ondorengo erronkak azpimarratuko nituzke:\nIkasleen eta hezkuntzan inplikatutako pertsonen ongi izatea ahalbideratzen duen jarrera garatzea eta ekintzak antolatzea.\nPertsonen arteko harreman dimentsioa zein pertsona barrokoarenari behar duen garrantzia ematea.\nElkar ardurari eta zaintzari daukaten garrantzia eta lekua eman.\nMaitasun erromantikoaren aurrean kritikotasuna landu eta beste maitasun eredu batzuk balorean jarri.\nPasadan urteko ekarpenetatik Amaia Chuecan Maitatzen sehaskatik erakutsiz izenekoa aukeratu dut batez ere material interesgarri piloa konpartitzen duelako gurekin. Agertzen diren argazkietatik, hurrengoa azpimarratu nahi dut.\nNire esperientzi pertsonalagatik esango nuke, lagunak izatea bai dela garrantzitsua, baina borroka feministan murgiltzerakoan, asko eskertzen da laguna izateaz gain, feminista izatea. Mugimendu feministan murgiltzen hasi nintzenean, asko kostatu zitzaidan nire koadrilakoekin ideia barri horiek konpartitzea. Eztabaida asko ematen ziren eta askotan barrik sentitu izan naiz. Baina behin lagun feministekin batzen hasi naizenean, iraultza feminista batean parte hartzeko indar handiagoekin sentitu izan naiz.\nHona hemen aurreko irudiaren nire bertsioa ;)\nETIKETAK #Janire Itsaso, Tratu onak\nETIKETAK #argine, Tratu onak\nAurreko ikasturteetako post bat aukeratzekotan, Mirenena hautatuko nuke. Bere hausnarketarekin bat egiten dudalako. Askotan harreman dimentsioa eta tratu onez dihardugunean, gure buruarekiko erlazioaz ahaztu egiten gara. Nik bereziki garrantzi handia ematen diot. Norbere buruarekin gustora egon behar dugu eta batez ere, oso garrantzitsua nire ustez, bakarrik egoten jakin behar dugu. Besteekin autoezagutzen bagara ere, gure ahuleziak eta indarguneak ezagutzea funtsezkoa baita, tratu onak eta harreman parekideak izateko. Maitasun erromantikoaren manipulazio eta estereotipoen aurrean irmoki azaltzeko, horietan ez jausteko, ezetz esaten jakiteko, gure gorputza eta nia maitatzeko, edertasun ereduetatik haratago joateko…\nAurreko ikasturteetako beste ikastarokide batena bada ere, ondoko irudia ikaragarri gustatu zait…, ziurrenik patriarkatu sistema horren aurrean babestu nautenak…, nire lagunak izan direlako. Batez ere, neska diren lagun horiek… Bizitzan izan ditudan beldur, kezka, kontraesan, pozak, barreak, sentimenduak, emozioak, sekretuak, ahuleziak…; goiz, arratsalde eta gau ikaragarriak eta dibertigarriak; haiekin hasi eta feminismoan hezi; memento honetan banago, haiengatik da…; neure burua ezagutzen bidelagun izan ditudanak; memento batean edo bestean egon direnak; daudenak eta ez daudenak; nire sekretuak konfiatu dizkiedan guztiei… MAITE zaituztet! Mila esker… ez dakizuen arren… niretzat oso bereziak izan zarete…, zarete eta izango zarete.\nIkasleekin jorratzeko baliabide bat ondoko ipuina proposatzen dut.\nEta abesti-bideo bat lantzeko, Glaukomaren Gure Kaiola litzateke, patriarkatuaren kritika nahiko sakona egiten duen abestia dela deritzot, ohiko estereotipoetatik aldentzea proposatzen du, edertasun ereduak kolokan jartzen ditu, nor bere autoezagutza eta autoestimua bultzatzen duena.\nJendartean eta hezkuntzan landu beharrekoak:\nAsertibotasuna, elkar ardura eta talde lana bultzatu.\nMaitasun erromantikoa gainditzen duten areduak agerian jarri.\nNeskak eta mutilak feminismoan hasi eta hezi, ahalduntzen eta maskulinitate eredu berriak indartzen, hurrenez hurren.\nZaintzen garrantzia azpimarratu eta erantzunkizunez jokatzen hasi.\nNorberaren konpromisoak bete, eta besteei heurenak bete ditzaten eskatu.\nInguruaren eraldatze zein hobekuntzan konpromiso pertsonal eta sozialean oinarrituriko harremanak.\nETIKETAK #IratxeL, Tratu onak


Martin de Muñagorri nihilista amorratuen buruzagi ikusten zuten afari lagunek. Ez liberal ez karlista, nolabait esatearren, bai bien etsai. Eta erdibiderik ez. Burdinbideak harrotu, zalgurdiak irauli. Su eman. Su eman edozeri. Guztiari. Zaldun zoroen iraultza euskal herri zabar honetan. Zaldirik ez eta txapela janzten zuen. Baroja bat ekintza politiko eske. Astero erakusten zuen sumintasun sakratu hura Arbolape elkarte gastronomikoan. Eta nortasuna galdutako gizarte zabar hura porrokatzeko egokiera etorri zain, gatzaren dina ateratzeko zereginetan saltzen zuen lan indarra. Zer erremedio. Baiezkoa gainekoari. Eskua apurreko jornalera. Baina begia zorrotz zoko denetara, belarria erne zurrumurru denetara. Eta luma, izparringiak apaindu behar zituen berri usteletara luma. Iskilurik ezin eta horixe erabiltzen zuen... Estatuko buruzagia, Franco Generalisimoa, emaztea, Doña Carmen Polo, Gobernazio ministroa, On Tomas Garikano Goñi eta udako sekitoa lagun zituela frontoian azaldu zelarik VI. Munduko Pilota Txapelketaren urratzea egiteko, hiri honetan beti jasotzen dituen txerazko eta abegizko adierazpenak egin zizkioten sutsu eta ozenkiro harmailak mukuru betetzen zituzten zaletuek, frontoi honetan bertan lekuko izan garen pilotako lehiarik gogorrenetan bezalaxe berotu zen publikoa txalo erauntsi luze batean, zutunik eta kutunik. Harrotzeko modukoa, Francisco Franco gure artean uda oroz edukitzea, eta are harrotzekoagoa hain euskaldunona dugun kirol honi ohore egitea. Ez genuke harritzekoa Generalisimoaren detaile delikatu hau, zeren berak horren zuzen daraman gobernuak atletismo instalakuntza berriak eraiki baitizkigu, zeren Generalisimoak berak aski froga emana baitu zenbateraino maite duen kirola, ehiztari eta arrantzari bikaina dugunez. Ekar dezagun gogora, besterik gabe, iaz Kantaurin harrapatu zuen zeroi handia, Generalisimoaren Azor yatearen eskoltako gure itsas armada loriatsuak daukan fragatarik onenetako batek, Hernan Cortesek, zeinak uda oroz gipuzkoarrok eta hartara berariaz Pasaiako portura egun pasa heldutako nafar ugarik ere bisitatzen ahal baitute umeen eta gaztetxoen pozean eskalak goiti eta beheiti, makina aretoan motorren segurtasun sistemako argiek eta orratzek liluraturik, kanoien zerbitzarien aulkian jesarrita Espainia katolikoaren etsai amorratuak akabatzen, Hernan Cortesek alegia ekarri zuela zeroia Pasaiako portura, Donibaneko arrantzale trebeek abilezia txundigarrian estekaturik gizaldiz gizaldi egundaino ekarritako jakinduria erakutsiz eta halako ikusgarriaren lekuko izatera bildua zen inguruetako jende samaldak gogotsu txaloturik lehorreratu zuela piztia erraldoia, gure estatuburuaren begi zoliaren eta zain fermuaren froga... Armada beltz hura antolatu arte, direnak eta ez direnak porrokatu arte, dibagazioa eta hiperbolea ziren Muñagorrik bizi zuen errealitate motzaren gaineko mendekuaren iskiluak, hiztegi eta estilo ofiziala barregarria bihurtzeraino puztuz. Demaseko laudorioak aintzaren aintzaz sortzen duen burla kutsua, beti. Agintariak aipatze atertu ezineko hura kroniketan eta albisteetan, beti. Gozamena ziren artikulu haiek gaiztakeria irakurtzen zekitenentzat. Prosa barrokoaren eredu hiriburuko zirkulu literarioetan. Hiriburuko zirkulu literarioak! Poemak errezitatzen zituen pianojolea, emakumezkoa, Turismo Bulegorako esloganak idazten zituen jostuna, gizonezkoa, Sevillako Udalaren Nobela Sarian finalista izandako aduana agente bat, ez gizonezkoa ez emakumezkoa... Hauenak izaten zituen Martin de Muñagorrik zorioneko bizkarrekoak bere lanen bat aipatzen ziotela. Irri konplizeak, berriz, atxilotu politikoak atenditzen zituzten letradun gehienek eskaintzen zizkioten. Ez denek. Abokatuaren jatorrizko izena da letraduna. Aldian behin, azpilana estilo baten aitzakian babesteko, iskilu berdinak erabiltzen zituen, dibagazioa eta hiperbolea, politika ofizialarekin zer ikusi zuzenik ez zeukaten kontuetan. Auzitegiko kroniketan, adibidez, letradunon lana hitzaren artea bezala ez ezik jarreraren eta keinuen antzezpen zoragarria bezala ere hartzen zuen. Martinez Mendiaren errepikapen aspergarriak baliabide erretorikoa zela idatziko zuen. Galatas Illarramendiren eztulik karkaxena ironiazko abisua zela. Akusatuaren egoera animikoa eskuen mugimenduetan islatzen zela, marinelaren amu ankerrak harrapatutako kaioaren hegalen ahaleginak zirelako. Epailearen lana, berriz, Sisifo batenarekin alderatzen zuen, gaizkileak, tamalez, munduaren mundu tematuko zirelako gaiztakerian. Zigorra arren. Urkamendia arren. Galdetuko zioten zer adierazten zuen munduaren mundu hark, eta berak sasibarre bat egiten zuen ez zekiela erantzuteko. Sorbaldari eragin eta gerrilaria ilunpean aritzen dela, horixe besterik ez zekiela berak. Kopeta behar du.\nEz zeukan asmorik senarrarekin frontoira joateko. Frontoira maiztxo joana zen aitarekin umetan, frontoira zibilizazioa heldu zenean. Zibilizazioak palkoa eta edaritegia ekarri zituen. Bozka emateko eskubidea zeukan analfabeto masa hark ikusteko azaltzen zen aita frontoira, Encarnita panpinatxoa eskutik zekarrela. Errepublika garaia. Beti matxinadaren baten ikaran. Encarnacion Lope de Satrustegik ez zeukan beraz asmorik senarrarekin joateko. Espainia osoko Minbiziaren Aurkako Elkarteen batzarra zeukan. Lehendakariordea zen, eta lehendakaria Carmen Polo, Francisco Franco Generalisimoaren beraren emaztea. Doña Carmen frontoian egongo zen Francorekin. Lehendakariarena betetzeko aukera, bakarra, azken bi urteetan. Batzarrak ofizialtasun bat eskatzen zuen, ulertzekoa zen. Mesedez itzuli biko perla naturaleko lepokoa lotzen laguntzeko eskatu zion senarrari. Bainutik lurrin betegarri hura zekarrela hurbildu zitzaion after shavea ahitzen ari zela esanez. Zezenetara joaten ez bazen ezago leku itxi batera erretzaileen kea irensteko. Emakumezkoen artean egon nahi zuela, ez minbiziaren mikrobioak arnasten errezaleen erdian. Mikrobio haiek akabatzeko egiten ziren ahalegin zientifikoak laguntzearren ari zirela musutruke. Hiriko hotel nagusiaren areto nagusian espero zutela laster. Protokoloaren barruan zegoela denak emaztearekin azaltzea Caudilloaren inguruan gogorarazi zion Arturo Gil de Balmesek, ez zutela lehen aldia, bazekiela. Madrildarra jaiotzez, katalana Gil de Balmestarren ahaidez, poeta ospetsuaren lehengusua. Ezkutatzen saiatzen zen lotsaizun hau. Homosexual nabarmena zuten eta borondate oneko lagunek eta asmo gaiztoko lagunagoek jakinaren gainean jarri zuten gizonezkoen arteko maitegrina, orain erotismoa esaten dioten horren laudamena egiten zuela estalkizunik gabe bere poemetan. Inork ez zekien Poliziak zergatik ez zituen erretiratzen liburu haiek denak. Kezkatua zeukan permisibitate horrek. Pariente galdu hura babesten zuela ibiliko zuten ahoz aho zirkuluetan. Baina Encarnari ez zitzaion egokia iruditzen prentsarekikoa beste inork egitea. Sentitzen zuela, ezin zuela batzarraren lehendakaritza utzi Baronesa de Alcantararen edo lehen ministroaren alaba ergelaren esku. Huts egin zuten Arturoren argudio politiko guztiek, biek egon beharra zeukaten frontoian, pilota gauza ikusgarria zela eta dantza ere egingo zuela talde folkloriko batek. Ministerioak birmoldatzekotan ziren eta Hezkuntza Fisikoaren eta Kirolen Ministerioa zeukan eskura. Garrantzizkoa zen irudi sendo bat ematea, eta bera aldamenean edukita, hain estilo dotorekoa, hain argazkigarri, bidea errazten ziola. Sendotasuna zen, bai, Lope de Satrustegi guztien ekarri politikoa monarkian handitu, errepublikan sufritu edo diktaduran aspertu. Beti ondo kokatuak negozioak antolatzen ziren lorategietako kokteletan. Alferrik izan zen. Lope de Satrustegi guztien ezpal harroa erakutsi zuen Encarnak. Berak ere bazeukala zer bizia esan zion kapeluak saiatzen zituen komodako ispilutik barre eginez. Ez ziola sekula eskatu minbiziaren aurkako elkartearen ekitaldietara azaltzeko. Ez ziola sekula eskatu itsulapikoa hartu eta kalean barrena banderatxoak paparrean itsasten ibiltzeko mikrobioen aurkako gurutzadan. Hasperen egin zuen Gil de Balmesek ohean eserita diskurtsoaren oharrak bigarrenez irakurtzen zituela. Pentsatua zeukan diskurtsoa bukatuta aulkira zetorrenean, haren aldamenera, Encarnari musu emateko eskatzea. Oso amerikanoa zen hori. Politiko amerikanoek beti zeuzkaten argazkilari eta kameren aurrean musu ematen zieten emazteak. Emazte inteligenteak. Senarraren lana preziatzen zekitenak. Ez zen ausartu horrelakorik proposatzen. Munduko pilota txapelketa zela esan zion. Eta telebista han egongo zela, eta Frantziako, Estatu Batuetako eta Latinoamerikako prentsa. Aperturako zeremonia bukatutakoan joan zitekeela batzarrera. Txoferrak ziztu batean eramanen zuen hiriaren bazter hartatik zentroraino. Horrela bai. Ideia ona zen. Bietan egon zitekeela aitortu zion Encarnak. Amerikar samarra ari baitzen bilakatzen, musu eman zion. Esker onekoa. Ministro egokia izanen zelako ziurtagiria izan zen, izendapen ofizialaren zigilua... Eleberri merkeko espia, Martin de Muñagorrik ministroen etxeetan, saloietan eta telefonoetan gertatzen zenaren berri zeukan. Nola ez ministro kontseiluetan. Intriga guztien azpiak kontatzen zituen, egia edo alegia, Arbolape elkarte gastronomikoan. Kroniketan erabili ez zezakeen materiala zen hura, tertulietarako piperra. Gonbidapenak jasotzeko ere bai. Zimurra baitzen. Jan-edanak ez ordainduz kobratzen zituen orrietan ageri ezineko albisteok. Kroniketan ordea, ez berak, gainerakoek ikusi zutena puzten zuen. Bera zelako ageriko ez zirenak ikusten zekien bakarra.\nFrontoiko atleta gihartsuek pilota harrotzen duten sukar berarekin jotako txaloen oihartzuna isildu zelarik hasi zen VI. Munduko Pilota Txapelketan lehiatu behar zuten herrialdeetako ordezkarien desfilea, gure kirolaren garbitasuna irudikatzen duen zuriaz jantzita, taldeek banderadun bana aitzindari, Argentina, Estatu Batuak, Mexiko, Txile, Frantzia, Uruguai eta azkenik Espainia, torneoaren anfitrioia. Banderak hartarako antolaturiko mastalerro eder batean eskegi zituzten gero, Fernando Puigvertek, Espainiako Pilota Federakuntzaren lehendakariak berariaz Bartzelonatik ekarritako Udal Bandak herrialde guztien himno zatiak kadentzia ederrez jotzen zituela. Jakin dugu donostiar prestu zenbaitek ez duela ongi hartu hiriko udal bandak halako zeremonia garrantzitsuan ez jotzea. Esaterik daukagu hiriaren musika tradizio historikoari egindako laidotzat hartu izana oker ulertze baten ondorio izan dela, zeren Donostiako eta Bartzelonako Udal Banden arteko programa hitzartu baten barruan gertatu baita Puigvert jaunak hangoa ekartzea, eta jakin dugu Donostiako alkateak gure hiriko udal banda eramanen duela laster Kontirian egitekoak diren Nazioarteko Jardunaldi Gastronomikoen inaugurazio ekitaldia edertzeko, eta edertuko dute edertuko dutenez, Donostiako musika maisuek daukaten talentu aparta eta errepertorio aberatsa igande eguerdi oroz eskaintzen duten Bulebarreko kontzertuan dastatu dituen edonork dakienez. Puigvert jaunaren sarrerako eta eskerreko hitzen ondotik, On Arturo Gil de Balmesek, Euskal Pilotaren Nazioarteko Federakuntzako lehendakariak hartu zuen hitza, kirolzale eredugarria eta gizon maitatua gizon maitaturik bada hiri honetan, ama zenaren aldetik zein Encarnacion Lope de Satrustegi emaztearen aldetik ahaide ugari baititu bertan, eta Real Madrid futbol taldeko lehendakariorde gisa harreman bereziak abiatu ditu gainera zezen larruko zelaietako belarrak eta lokatzak leial bezain indartsu zapaltzen dituen Real Sociedad futbol taldearekin kirol aurkatasun jatorraz goiti bi klubetarako onuragarriak izaten ahal diren erabakiak adosteko Espainiako Futbol Federakuntzan. Hitza hartu zuen, beraz, On Arturo Gil de Balmesek, gurean bezala Madrilen estiloz janzten duen txapela kendu eta jakaren ezkerreko sakelan artoski bilduta, ikusle guztiek txalotu zuten herritasun detailea. Generalisimo Ezinobea agurtu zuen lehenik, ekitaldira etorritako agintariak ondoren harmailak gainezka zeuzkaten pilotazale guztiei beha, atentzioa finkatuz, frontoian geundenok bat-banaka agurtzen gintuela adieraziz. Ondoren, pausaldi bat eginik konplimenduzko hitzen hurrena gai garrantzitsua zela uler genezan, Nazioarteko Euskal Pilota Federakuntzako lehendakariaren ardura pilotak munduan hartu duen hedadura izanen baitzen ezinbestez, eskuan zeukan paperari behatu zion, ez noski haria galdu zuelako, baizik tribuno zailduek egin ohi dituzten seinaleetarik bat antzeztuz hitzaldia ongi hausnartua, paperean landua, buruz ikasia ekarri duela erakusteko eta, egiazki, seinale bikaina izan zen, paperari behatu eta —ez ginateke harrituko hutsik egotea— jakaren barneko sakelan sartu zuen zalantzarik eduki ez genezan ez zuela berriz kontsultatuko, eta egia da amaitzerainokoan buruz ariko zitzaigula zalu eta sakon Gil de Balmes sportman laudagarria Euskal Herriak daukan ezaugarririk bikainetako honek, pilotak, mundu zabalean hartu duen garrantzi egunean baino egunean handiagoaren gainean Demostenes bat bailitzan, ez balu zoritxarreko istripu edo, zehazkiago emanik, ezusteko tamalgarri, gertatu itun, astun, tragiko batek frontoia aztoratu, durduzatu, asaldatu, hizlariak telebista kameren aurrean eskainitako seinale dotore hura hondatuz. Oihu subertsibo batzuk sumatu genituen aurrena sarrera arrunteko ilaretan, etsi, zoro, garratz, errebote aldetik. Hara egin zuten itzuli ziren harritu ziren frontoiko buru guztiek pilota hipotetiko baten traiektoria jarraituko bailuten, eta gizonezko bat ikusi ahal izan genuen zutik aldarrika une batez, segundo batez, nahiz inork antzekorik sekula gerta zitekeenik eldarnio batean ere begitandu ez genuen, garretan sutu baitzen inguruko ikusleek zarpatik heldu edo Generalisimo Ezinobearen zaintzakoek atxilo zezaten baino lehen, deabruzko agermena izan zen, gorputza sutan ikarazko txorimalo, eta ikara hura frontoi osoa hartu zuen izulaborria bihurtu zen bontzo exaltatu hark bere burua amildu zuelarik kantxaraino zeuzkan hogei metro haietan behera garrasika, kantxa jo zuen, kantxa jo zuenean su meta bat bihurtu zen, immolazio bat zaharkituak eta betirako gaindituak uste genituen ideien alde, eta kantxan erretzen zegoela heiagora lazgarriek urratu gintuzten, zeren suizidaren erorian arropak eta ileak su hartu baitzioten zeremonia apaintzeko dantzatu zain zegoen Goiznabar taldeko neska bati, zeina, oinazetan itsu, lasterka zoroan ikusi genuen harik eta brigada politiko-sozialeko detektibe birekin estropezu egin zuen arte. Orduan, J.P.A. agenteak, ekitaldirako goizean bertan erosia zuen jaka berria aitaren batean erantzirik, bestela segurik erredura larriak pairatuko zituen neska hura salbatu zuen burua eta bizkarra babestuz eta garrak amatatuz. Bizia salbatu ziola esan genezake, aurpegia desfiguratu gabeko bizia bermatu ziola behintzat eta, ez baitzaigu estatuko segurtasun indarren lan isila bertatik ikusi ahal izateko aukera egun oroz egokitzen, harritu egin gintuen agente bizkorraren odol hotzak eta hazta amultsuak. Nahastaileak, heriotzara egin zuen hogei metroko jauzi honetan lurrera baino lehen, polizia armada baten bizkarra jo zuen, baldarki kolpatuz. Belarri bat galdu duela jakinarazi digute iturri batzuek, bizkarrezurra hautsia duela besteek. Oihuak, gorputza garretan, erorikoa, neska garrasika, izulaborrizko une hura gure zainak airatu zituen zurrunbilo batean luzatu zen, frontoiaren zoko guztiak eta ikusleon bihotz guztiak hartu zituen, sekula beti gogoan izanen ditugun gisan iltzatu zitzaizkigun giza zuzi haren garrak gure barruan, mundupeko indar ilunen atzaparrak bailiran, mezuren mezu.\nImmolazioak, beraz, mezu bat zeukan, mezuren mezu delako ilun bat. Iluna eta horrenbestez sekretua. Mundupekoa. Berak bazekien hori. Gaztigu bat, ordua heldua zelako seinalea. Garretan amildu zen gorputz hark zentzu bat zeukan. Zentzu politikoa. Ezin zuen bestelakoa izan Francoren begi bistan. Eta oihu subertsibo batzuk jaurti zituela jakinarazi zuen Muñagorrik. Berak ematen zituen horrelako detaileak. Euskal Herrian, sua eta Franco ekuazioak Gernika ematen zuen. Gernikako bonbardaketa ez zen amaitu 1937ko apirilaren 26an. Dena kiskali beharreko bonbardaketa izan zen diktadura, eta Gernika bihurtua zen Euskal Herria. Kronika —hau ere kontuan hartzeko datua da— Bartzelonako La Vanguardian azaldu zen. Franco hilik zegoelako albistea izan zen lan hura. Anoetako frontoian hasi zen haren agonia, ustelaren kiratsa nagusitu zen frontoian, karrikan, hirian, Espainia osoan. Arturo Gil de Balmesek uko egin zion ministro izateari. Encarnacion Lope de Satrustegiren aholkua izan zen. Erregimenak urteren batzuk iraungo zuen, eta aldi hori demokrata kristauen artean zeukaten izen ona indartzeko baliagarria zen. Eta Gil de Balmesek tarjeta berriak egin zituen Arturo Txapel izenarekin. Gipuzkoako diputatu ikusten zuen bere burua berandu gabe ailegatuko ziren hauteskundeetan. Muñagorriren gaiztakeriak argi samar uzten zuen bezala, Generalisimo Ezinobearen irudia, ordurako gastatua zegoen epitetoa behin eta berriro idatziz, gezur errepikatuan oinarritzen zen. Brigada politiko-sozialaren lan isila aipatzea, erregimenaren euskarria errepresioa zela adierazteko zen. Frontoia hartu zuen izuarena, diktadurak emandako pribilegioak galtzeko arriskuan zeudenenganako alarma zen. Garaigiro horretan, bere burua sutan bota zuenaren ekintza memoria eta etorkizuna zen, Gernika erre zenuten baina zuen erregimena errautsetan da. Martin de Muñagorriren kronika hura Bartzelonan argitaratu izanak, eta ez Madrilen, horixe bera adierazten zuen. Frankismoa ihartua zegoen, Muñagorrik bizi beharra zeukan. Hura ez baitzen bizitzea, bizi beharra baizik. Dena zitzaion zatarra gure hirian. Frankismoak ez zuen etorkizunik. Komunistek kartzela maite zuten. Abertzaleek ez zeukaten estrategiarik. Beren burua erretzen hasiak ziren, ergel haiek. Etorkizuna kaosa zen. Kopeta behar du. Maite zuen lagunak izutzea Arbolapeko mahai hornituan hitz hura, kaosa, aipatuz. Zinismorik kalkulatuenarekin jartzen zen ingi zuriaren aurrean. Estilografikaz idazten omen zuen kafea edanez eta tinta akitu arte, markaren izenik ez dakit, ez estilografikarena ez kafearena. Biharamunean makinaz jotzen zuela. Makinarena ere ez. Buruz, loak antolatu izan balio bezala bezperan idatzitakoa. Eta bezperan hartutako bideak bazterrean utzita gehienetan. Errealitatea egun batetik bestera aldatzen ari omen zelako. Kaosak hori ere bazeukala. Horrelakoak Muñagorriren hitzak kasinoan eta Antigua auzoko taberna batzuetan. Halako batez utzi egin zion Klub Nautikoan azaltzeari, ETAk Getxokoan leherkaria ipini baino lehenago hain zuzen. Pena da eskuidatzi haiek denak galdu izana. Argitasuna eman zezaketen gizon berexi hartaz.\nMota guztietako izarrak, mota guztietako angeluak, mota guztietako parabolak, Euklidesek berak amestu ahal izan ez zituen marrazkiak ikusiko genituzke paperera aldatuko bagenitu pilotak egin zituen harat-honatak atzo Anoetako frontoian, pilotarien ahalegin estetiko hark ez zuen lortu ordea publikoaren burutik kentzea ordu erdi lehenago ikusi zuen drama. Bi paretakoak, punpa ahalakoak, besagainak, airekoak, txapa doirik libratutako motelduak, denetarik eskaini ziguten geometriaren jainko aritu ziren Tapia anaiak eta Bergara eta Andueza III.a bikoteek agerraldizko partidan. Alaitasuna eta txalo beroa izan behar zuena isiltasun kezkatsua gertatu zen, harik eta... Bai, jaun-andreok, gure kirol garbiaren ikusgarrienak gozatzeko ustean antolatua zegoen ekitaldiak ukan zuen, ondikotz, publikoaren kezkamendu isila hautsi zuen une larria. Zeren, parabolek, angeluek eta izarrek, geometriarenak izan behar ez luketen norabideak hartuz, Fernando Tapia atzelariaren esku indartsutik Andueza III.aren burura eraman baitzuten pilota. Isiltasuna milaka kristal zorrotzetan apurtu zen, garrasi garratz, pilotariak lur jo zuelarik. Aurrez exaltatu bat bere buruaz beste egiten ikusiak ginen, giza gorputz bat erretzen, oraingoan atleta jator bat ikusten genuen kantxatik tarrapataka ateratzen gerlako balarik ankerrenak zauritua bailitzan. Uda honetako oroikizun nagusiaren lekuko izateko asmoarekin etorriak ginen guztiok tragediaren hegal ikaragarria nabaritu genuen ilun, itun, astun, geure gainean... Joseba Elosegik ekintza historiko hura egin zuenetik bi edo hiru egunetara bulegoan azaldu zitzaidan Martin de Muñagorri, hezur eta mami, euskal nihilisten buruzagia zela edo Arturo Gil de Balmesen idazkaria zela adierazten zuen txapela kaskoan. Joseba erietxean zeukatela oraindik, erredurak sendatzen, hamazazpi egun egin zituen larri. Polizia zeukan gelako atean, baina ezin izan zuten oheari kateatu. Plante gogor bat egin zuten medikuek eta erizainek Poliziak lotu nahi izan zuenean. Galtzarbean zekarren zorroa utzi zidan mahai gainean Muñagorrik. Ikusteko mesedez. Folio mordoa atera nuen. Ikaratu egin nintzen, egia esan. Josebak gordetzeko eman zidan eskuidatziaren kopia mekanografiatua neukan begi bistan. Liburua makinetara baino lehenagoko proba bezala prestatua, marrez, oharrez eta zuzenketez betea. Zentsura pasatutako idatzi bat ematen zuen. Barre egin zuen nire harridura ikusita. Edo nire ikara ikusita. Marrez eta oharrez! Ez nuen Josebaren hitzei hark erantsitako ezer irakurri. Aski zen barre hura. Aurrean neukan Juan Pedro Iraola Trecet, alias Martin de Muñagorri, garai joanetako gerrilari erromantikoa, errealitate okaztagarriko kazetaria, kronista irakurria, hiri osoak azpizko mezulari uste genuena... zentsorea zen. Horixe zen arrakastaren sekretua, ez estiloa. Nola ez ginen lehenago konturatu? Aurreko urtean sona hartu zuen iraileko estropadetan arraunlariak Neptunoren aurkako epopeia batean ipini zituen kronika fantastikoarekin. Laster azaldu zen hiriburuan eta beste zenbait herritan egiten ziren literatur lehiaketetan epaimahaiko. Baita Bilbon ere. Hitzaldiak eman zituen. Ez zeukan eztarririk eta horrek areagotu egiten zuen meritua. Ahots mintsu hark merezi zuen. Poeta tisiko bat zeukatela mezulari uste zuten entzuleek. Muñagorrik berak arreta apurtxo batekin zaintzen zuen alderdi hori. Gabardinaren gainetik bufanda ibiltzen zuen luze, beti. Akeitetxeetan idazten ikusten genuen, aulki publikoetan irakurtzen. Ohartua zen bazetorrela beste belaunaldi bat indarka. Gazteen liburuak aipatzen hasi zen. Mundunahiko poemak ez ezik kezka existentzialeko eleberriak euskaraz idazten ausartzen ziren euskaldunberri haienak, edo euskara batua delako mordoilo hartan idazten zutenenak. Eta obra haietako aipuak erabiltzen hasi zen, bere iritziak indartzeko, beti. Atal bat eman zioten por Dios, por España y por Franco argitaratzen zen La Voz de Españan astero gai librean, eta bi astetik behin euskaraz agertzen zen. Ez zen ergela, euskaraz atera zuen aurreneko artikuluan Aitorren hizkuntza zaharra hiru hilabetean ikasi zuela jakinarazi zigun. Ez zen ergela, ez. Bazeukan estrategia bat. Josebaren eskuidatzia bidali nuen Bartzelonako liburuetxeko irakurle batzordekoa zela esan zidan. Eskuidatziak baloratzen zituela, kazetaritza gaizki ordaindua zegoenez bestelako lanak hartu behar zituelako. Josebarena testu zarpail samarra zela, ondo etorriko zitzaiola hobetu bat. Horregatik ekarri zidala. Bera prest zegoela berridazteko. Barre egin zuen. Musutruke berridazteko, estiloaren zarpailak ez zezan ekintzaren epika menostu. Bizia salbatzeko ahaleginak, agidanean. Neure bezeroarekin kontsultatuko nuela. Eta hitz horixe erabili nuen Joseba aipatzeko, bezero. Muñagorrik, orduan, Josebari goraintziak emateko. Kopeta behar du. Altxatu zen, eta luzatu zidan bostekoa estutu behar izan nuen. Ez nuen ateraino lagundu. Beti bezala, desfileak antolatzen ari ziren kaioak aurreko eraikinaren teilatuko kanalotan. Atzerago, Josebak hainbat ikurrin lotua zion Artzain Onaren katedraleko orratza. Gauez eskalatzea baino bixigarriagoa zuten gazteek leherkariak ipintzea. Ezin zen ukatu Alderdia atzean ari zela geratzen. Hori maiz aipatu izan zuen Josebak. Gerrila zeukan amets, horretan bazuten antzik Muñagorrik eta biek. Frontoiko ekintza ETAri emandako kolpea ere izan zen, bigarren ondorioz. Gure alderdi zaharra bizirik zegoelako zarata. Heriotzarainokoa zela gure konpromisoa. Muñagorrik profanatutako Josebaren memoriak neuzkan mahai gainean. Zergatik ez ote nion eskatu mesedez alde egiteko neure begi bistatik ingi haiekin? Whisky bat hartu nuen kaioei begira. Aurreko hilean, ETAk tunel bat egina zuen gobernu zibileraino. Hori zen bazterretan zabaldu zen zurrumurrua. Poliziaren fitxa guztiak lapurtu zituztela sotanoetatik. Haien lana barregarri uzteko. Eta bidenabar salatzaile guztiak identifikatu ahal izateko. Ez zen sinesgarria. Tunel bat egiteko lana hartuta, ETAk tona bat dinamita leherraraziko zuen bertan, geroago benetako tuneletan egin izan zuen moduan. Baina abertzaleok, salatariak ikaratzearren, haize eman genion ipuinari gure paperetan. Seguru asko, salatzaile usaina zeukatenen aurkako kanpainaren bat abiatzekotan egongo ziren gudari berriak zirela uste zuten txoriburu haiek.\nZer oihu, zer aldarri egin zuen Martin de Muñagorrik bere burua amildu zuenean, ez dakigu. Esateko zeukana idatzietan utzi zigun, nonbait, eta horretan ere Josebaren jokabide bera hartu zuen. Barruan zeukan hark, erretzen zuen garra. Zenbait lekukok segurtatu zutenez, ingi batzuk irakurtzen aritu zen Kursaaleko zubian. Neptunori erronka edo ariko zen. Bere buruaren laudamena. Gero gabardina hegan eta txapela bat uretan. Mareajea gora zen eta olatuek zakar jotzen zuten. Segundo batzuetan hondoratu omen zen. Handik hiru egunera azaldu zen gorputza Ziburun. Arroken kontra edo zubiaren zutabeen kontra hartutako kolpeek hil omen zuten. Franco agonian sartuta, Martin de Muñagorri inspirazio eskasean geratu zela esan zidan letratuon bazkuneko idazkariak lehengo batean Sebastopolen, epaitegi ondoko akeitetxean, haren biziak ez zeukala zentzurik Franco gabe. Diktadurak bakarrik ematen zuela dibagazio barregarrietarako eta laudorio itxurako hiperbole satirikoetarako, eta bereziki pertsonaiak berak, Generalisimo Ezinobeak. Aro berrian sartzen ari ginela. Jendeak demokrazia apur bat nahi zuela eta konformatu egingo zela errege gazte batekin eta nolabaiteko hauteskundeekin. Espainiak ez zeukala Euskal Herriaren maila politikoa, Martin de Muñagorri ez zela gauza izango hartua zeukan bufoi lanean segitzeko ez hemen eta ez Espainian. Eta, hauxe bai jakingarria, Gipuzku Buru Batzarrak zuzendari posibleetan aurkeztu zuela esan zidan letratuon bazkuneko idazkari horrek Alderdiak Bilbon atera behar zuen izparringirako. Ez nintzen harritu. Gauza mordoa egiten zuten nire gordean. Hiriko oroitarri eta monumentu frankista guztiak simaurrez lohitu zituen artista gazte talde bat defendatzea egokitu zitzaidan egun haietan Bilbon, Tribunal de Orden Publico ezagunean. Defentsa prestatzen aritu ginen hemen bertan, bulego honetan, askatasun probisionalean zeudela, eta diktaduraren aurkako ekintzez ari ginela Martin de Muñagorriren heriotza aipatu zuen haietakoren batek, irratiek eta izparringiek leku polita eman zioten «tamalez gazterik joan zaigun talentu handia» eta antzekoak deklaratuz. Sebastopol akeitetxean jaso nuena errepikatu nuen gazteen aurrean, frontoiko ekintzaz geroztik Franco hilik zegoela politikoki. Francok eta bere inguruko guztiak suposatzen zuen parafernalia herdoil hura desagerturik, zer mezu eman ez zekiela geratu zela Muñagorri. Horregatik ez zuela ezer idatzi hiriko estatua guztiak, bata bestearen atzetik, kakaztuak agertu zireneko hartaz. Huraxe zen bada ekintza nihilista bat. Kaosak irentsi zuela. Baina taldeko burua zen neska hippyak esan zidan ekintza poetikoak hil zuela. Ez nion ulertu. Joseba Elosegiren ekintza poetikoak. Bere buruari diktadorearen aurrean su ematea ekintza poetiko totala zela gaineratu zuen neskak, gainerako kontestazio guztiak baliogabetzen zituena. Batik bat sasimezuz beteriko kronikak. Eta begiratu zorrotz bat eginez, ekintza poetiko totalak, hala ere, su hartutakoak errauts bihurtzea suposatzen zuela argitu zidan. Ematen zuen moduan Joseba Elosegi hori bizirik ateratzen baldin bazen, ekintza poetiko frustratua izango zela Franco aurrean Gernikako sua berritzea. Taldekoak izutzeko bota zituelako tankera eman nien hitz haiei. Monumentuak simaurrez bedeinkatzea umekeria zela esaten ari balitz bezala. Zer pentsatua utzi zidan. Juan Pedro Iraola Trecet alias Martin de Muñagorrik jendaurrean eta itsasora bere burua bota baino bi aste lehenago azaldu zitzaidan ostera bulegoan. Hamar bat folio utzi zizkidan mahai gainean. Hobeto pentsatu zuela. Ez egiteko kasurik Josebaren originalean txertatu zituen oharrei. Publikatuko zutela bere hartan. Orri berri haiek Josebaren memorien hitzaurrea zirela. Irakurtzeko mesedez. Josebaren memorien hitzaurrea. Kopeta behar du. Astea hartua neukala. Egia zen, lau epaiketa. Eta bitan Serrano Santaolalla fiskal. Bizi zen pentsioko urrutizkina apuntatu zidan prologoaren lehen orrialdean. Hurrengo astean deitzeko sinfalta. Editorialean irakurria omen zuten eta ados zeudela. Deitzeko mesedez. Bostekoa luzatzea ahaztuta atera zen bulegotik. Josebari eskumuinik ematekorik ere ez. Harrika bota nituen folioak lerro bat bera irakurri gabe eta urrutizkinaren zenbakia agendan kopiatu gabe. Bere prologoa zakarretan ahaztuz, neuk egin nion bultza Martin de Muñagorriri ekintza poetiko totala egin zezan. Pentsatzen jartzen naizen bakoitzean whiskyak burua pixkatxo bat baretuta kanaloian dabiltzan kaioei begira, Joseba laguna traizionatu ez ote nuen, zalantza hori, sortzen zait. Neska artista izugarri haren hitzek daukate errua. Ekintza poetiko totala izan ote zen ba Martin de Muñagorrirena, Joseba Elosegirena ez bezala? Ez, nik ez nuen Joseba kapitain zaharra, Joseba adiskidea, Joseba alderdikidea, Joseba burukidea traizionatu. Ez nintzela fidatzen, besterik ez. Ezagutzen nuen Joseba. Ideiak sendo zeuzkan. Ez zen epeletakoa, alde horretatik zalantzarik ez. Beldur nintzen Muñagorriren estiloak ez ote zuen liluratuko. Eta egia esan, Alderdiko bat baino gehiago ibiltzen zen haren artikuluak erreferentzia politikotzat hartuta hitz egiten. Informazioa pasatzen zioten gainera. Gaur da eguna nork pasatzen zion oraindik ez dakidana. Muñagorrik inoiz idatzi zuen testurik onena izango zen, ziurrenik, prologo hura. Oda bat munduaren aurka eta eguzkitik eroritako haserre erregarrien alde. Hitz bakoitza ondo kalkulatua. Kopeta behar du. Horregatik jaurti nuen zakarretara. Martin de Muñagorrik alde egindakoan urrutizkina jaso eta Sarria i Muntaner liburuetxearena markatu nuen, argitasun batzuk zor zizkidatelako. Ez zen suizidatu ETAren beldurrez. Bere izparringiko berridazle bat hil zuten, ados. Bartzelonara egin zezakeen alde, edo Madrilera. Gizon bakartia zen. Bazeukan lagunartea Arbolapen, aipatu dizudanez. Baina inork ez dizu informazio askorik eman ahal izango haren bizitza pribatuaren gainean. Pentsioan apenas zekiten ezer, ez omen zuen eskuidatzirik eta horrelakorik utzi. Besteren batzuk pasako ziren handik lankideak baino lehen. Izparringian ere ez. Barkatuko didazu, ez dut ulertzen nola interesatu litekeen inor gaurko egunean haren ezpaleko intrigante batekin... On Arturo Gil de Balmes eta Encarnacion Lope de Satrustegi senar-emazteek lezio handi bana eman ziguten atzo, tragediaren hegalak ilundu zuen eta ikusle guztiak izulaborriak hartu zituen frontoian. Zeren, senarrak, ahotsa sendo, Nazioarteko Euskal Pilota Federakuntzako lehendakari gisa, Generalisimo Ezinobearen zaintzakoek atxilo zezaten baino lehen garretan suturik deabruzko agermen, ikarazko txorimalo bihurtu zen bontzo exaltatuak bere burua gar eta garrasi bota zuelarik etenarazi zion diskurtsoa fermutasun eredugarrian bururatu baitzuen gero, suizida eta erredurak hartutakoak kantxatik eraman zituztenean, gure kirolaren jatortasuna bizitzaren eredu ipiniz «lehia leiala» formula ezin egokiagoa erabilita zeharbidez harmonia eskatzeko, harmonia formetan, harmonia harremanetan, harmonia lanean, hots, gizakia erdigunea den mundu bat, zeinean gerla bakarra kirola den. Emazteak, ikusi zuen gertakari dramatikoaren ondoren, eta publikoak On Arturo Gil de Balmesen hitz ederrak txalotzen zituelarik senarrari zorioneko musua emanik —EFE agentziako argazkilari iaioak atzemandako unea—, frontoia utzi eta hiriko hotel nagusian hastekoa zen Espainiako Minbiziaren Aurkako Elkarte guztien batzarraren lehendakaritza hartu zuen aurkezpen labur bezain mamitsua eginez herritarrok «besteak beste» osasunaz hartu behar dugun kontzientzia aipatuz, anitzetan estatuaren eta herritarren arteko «harmonia» zaila delako, eta horrenbestez, era ezin egokiagoan, tabakismoa ekarri zuen mahaira, eta tabakoaren zergak osorik «minbiziaren mikrobioaren aurkako gerlan» eralgi zitezela eskatu zuen umore zorrotzez baina bizi garen garaiak hain premiazkoa duen olde gozoan, Washingtongo diputatu ganberan ariko bailitzan... Agian ez nion nik bultza, agian prologo hura Martin de Muñagorriren testamentu politikoa zen. Halakoak eginda Euskal Herriak onartuko zuela usteko zuen. Baliteke horrela izatea. Eta baliteke Euskal Herriak demokraten multzoan hartzea, Francoren aurkakoetan. Lasaiago hiltzeko? Izan liteke. Hainbeste arrazoi eduki lezake pertsona batek bere buruaz beste egiteko, orain esaten den bezala! Badakizu, letradunon lana, medikuenaren parekoa da. Bulego hauetan ikusten da gizakiaren arima. Nire arima ere bai, jakina, nik anker jokatu nuen. Seguru nengoen, eta hainbeste urte joan diren arren ez naiz ezertxo aldatu uste horretan. Har ezazu garaiko prentsa, benetako izenak? Bi? Hiru, ale bakoitzeko? Ni seguru nengoen Martin de Muñagorri ez zela Iraola jaunak erabiltzen zituen sinadura ugarietako bat besterik. Kaosak irentsi zuen, bai, kosta ahala kosta nahi zuelako ikusi bere izena demokratetan eta isileko gudarietan Franco hildakoan. Barrenak eskatzen zidana egin nuen eta, badakizu, hori ez omen da ona izaten politikan. Honetara iritsi garenez... Esadazu nolako hitzaurrea egin zion, esadazu zer iruditu zaizun. Noski irakurri duzula! Alderdia sortu zenetik eduki izan ditugu harremanak Sarria i Muntanerrekoekin. Gure agentzia izan da beti Katalunian, kulturako jendearekin harremanak egiteko. Baina zure iritzia jakin baino lehen, beste kontu bat aipatu behar dizut... Nolaz dakizu... Nork esan dizu Martin de Muñagorrik hitzaurre bat egin ziola Josebaren Quiero morir por algori? Tratuan ari gara, nik baimena eman nien katalanei zuri irakurtzen uzteko, ez bazenekien orain badakizu, eta orain zuk esadazu nork esan dizun nik bultza nuela amildegira Juan Pedro Iraola Trecet, On Arturo Gil de Balmesen idazkaria. Esadazu, nork esan dizu. Dena grabatu didazu, merke uzten dizut. Esan nahi ez baduzu, itzali grabagailua. Edo, hobeto, idatz ezazu izena papertxo honetan. Zuk grabatua edukiagatik, ukatu egin nezake guztia, badakizu zer den difamazioa... Ezetz ba, zuk grabatua daukazun horrek ez du ezertarako balio epaiketa batean ez baldin badaukazu nire baimenik. Sinatu al dut ezer? Horrela, ederki. Konfiantzakoa zaren edo ez jakiteko da. Beraz, hauxe da zu bideratu zintuena Bartzelonara eta niregana. Ezagutzen dut, bai. Orain badakit. Ez, ez, orain badakit konfiantzakoa zaren edo ez zaren.


Bilboko aste nagusirako antzerki proposamenak - Nontzeberri\nHasiera/ESZENA/Bilboko aste nagusirako antzerki proposamenak\nBilboko aste nagusirako antzerki proposamenak\nPabilioi 6 aretoak aste nagusirako prestatzen ari den programazioa luzatu digu. Bi obra ontzen ari dira bereziki Hoy, Última Función eta Cabaret Chihuahua\nHoy, Última Función lanean Ramón Barea eta Itziar Lazkano Nicéforo eta Semíramis dira, senar-emazte eta aktore zaharrak. Euren azken emanaldia eskaintzera doaz, irudizko ekitaldi bat, zeinean alegiazko pertsonaiak konbidatuta dauden: Godot, Ionesco, Juan Tenorio, Stanislavski… eta horrela ia ehuneraino. Azken emanaldia burutu aurretik, pertsonaiokin bizi eta hitz egiten dute, gaitzetsi eta aintzat hartzen dituzte.\n“Pailazo serioak, komikoak nahi gabe, kideak antzerkia eta bizitzan, xamurrak, krudelak, harrigarriak eta harrituak. Izan ere ekitaldi teatral zeremoniatsua eta uste-gabekoa baita bizitzea… eskenatoki batean”.\nCabaret Chihuahua, berriz, gau klub bat da, musika zuzenean eskaintzen duena, kanta mexikarrak giro mexikarrean, non kabareteko artistek pop kultur klasikoaren saioak antzezten dituzten. Liza Minelly, Marilyn Monroe, Amy Winehouse, Cantinflas edo Sabino Arana (“bertsolari showman ospetsua”) artisten imitazio petoak eskaintzen dituzte. Sexu, festa eta glamour gauak.\n“Tamalez, krisia ikuskizunen mundura ere iritsi da: publikoa urritu da, BEZak dena garestitzen du; ERE bat egin beharrean daude; Frida Kahlo eta Montserrat Caballé eurak ere langabeziaren zerrendak loditzera kondenatuta daude. Bizitza bera bezalako kabaret bat”.\nLaburbilduz, komedia musikal honek, azken hamarkadako gizartearen egoera animikoa ironiaz aztertzen du.


Gabonetarako opari ederra: Loraldia Festibalerako sarrerak - Loraldia\nGabonetarako opari ederra: Loraldia Festibalerako sarrerak\nGabonak heldu dira, agian espero baino askoz azkarrago. Eta Gabonekin batera opariak egiteko gogoa (edo beharra) pizten zaigu.\nAurten Gabonetarako oparirik ederrena egiteko ideia proposatuko dizugu: ba al dago kultura baino opari ederragorik? Zer dirudizu Loraldia Festibalaren 5. ediziorako ikuskizunetarako sarrerak oparitzea?\nLoraldia Festibalaren hurrengo edizioak hamaika ikuskizun eskaintzen dizkizu, zazpi mota ezberdinetakoak: teatroa, dantza, musika, literatura, bertsolaritza, zinema eta artea. Martxoaren 12a eta apirilaren 7a bitartean, 22 egunetan euskal kulturaz gozatzeko aukera izango duzu.\nAukeratzeko ia 30 sentikari, Bilboko erdiguneko 12 egoitza ezberdinetan eta publiko mota ezberdinetarako. Euskal kulturako izen handiak izango ditugu edo gogora ekarriko ditugu. Ahaideak, lagunak, bikotekidea… buruan dituzun horietako bakoitzarentzat badago ekintzaren bat Loraldian.\nLorazaina zara? Abantailez beteriko aukera\nLorazaina figura Loraldia Festibalaren lagunarena da. Loraldia laguntzen duten norbanakoek osatzen dute Lorazainen taldea.\nDoakoa da Lorazaina egitea eta abantaila ugari ditu. Besteak beste, Loraldia Festibaleko ikuskizunetarako sarrerak prezio merkeagoan erosteko aukera ematen du. Beraz, oraindik Lorazaina ez bazara, inprimakia bete ezazu eta prezio berezi horiek aprobetxatu ahal izango dituzu. Ez galdu aukera!\nZelan eros daitezke sarrerak?\nIkuskizunetarako sarrerak eskuratzeko, sakatu bakoitzaren informazioan eta bertan sarrerei buruzko datuak ikusiko dituzu. Gehienetan bi salneurri agertuko dira: prezio arrunta, publiko orokorrari zuzendutakoa; eta, bestalde, Lorazainentzat egokitutako prezio berezia. Sakatu hoko botoia eta erosketarako salmenta gunean hasiko duzu prozesua.\nLorazain bezala sarrerak erosterakoan, ordainketa burutu eta baieztapena posta elektronikoz jasoko duzu.\nIkuskizunaren egunean posta elektronikoa inprimatuta edo gailuan ikusgai eraman beharko duzu eta sarrerak txartel-leihatilan prest izango dituzu zure izenean.\nBeraz, zer gehiago behar duzu opari eder horiek erosteko?


"Nafar Folklore Funtsa" elkarte misteriotsua — dantzan.eus\nHemen zaude: Hasiera › Komunitatea › Aritz Ibañez Lusarreta › "Nafar Folklore Funtsa" elkarte misteriotsua\n"Nafar Folklore Funtsa" elkarte misteriotsua\nUrtarrila hondarrean izan nuen Nafar Folklore Funtsa izeneko ekimen (niretako) misteriotsuaren berri, Iosu Royo-ren eskutik. Nafarroako Mezenasgoaren Legean onartutako gizarte intereseko proiektuak ezagutzera eman zituzten orduan eta ondarearen sailean agertzen ziren lau proiekturen atzean zegoen Nafar Folklore Funtsa delakoa.\nHauek dira lau proiektuak:\nNafar folklorearen kontserbaziorako funtsa: Nafar folklorearekin harremana duten ohiturak eta historia bildu, dokumentatu eta eta ikertzea du xede. Nafar folklorearen mapa bat, dokumentazio funts bat eta galdutako "modalitateen" berreskuraketa ere aipatzen dira bertan.\nNafar folklorearen sustapena: Proiekto anbizioso eta dinamikoa omen da. Nafar folkloreari buruzko aktibitatea sustatzea du helburu tradizioa eta berrikuntza uztartuz.\nNafar folklorearen hedapena: Nafarroako Foru erkidegoan, nahiz bestelako erkidegoetan edo atzerrian Nafar folklorea hedatzea omen da proiektu honek jomuga. Erakusketak, hitzaldiak, publikazioak... aurrikusten omen dituzte.\nFormakuntza proiektua - Nafar folklorea ezagutuz: Proiektu honek Nafar folklorearekin zerikusia duten ohiturak erakustea, horiei buruz heztea eta formatzea du helburu, kantua, dantza musika tresnen eta tradizioen alorretan. Kulturaren eta hezkuntzaren alorretako profesionalei zein gainontzeko jendeari zuzenduta egonen dira etzabaida, hitzaldi eta ponentziak aurrikusten dituzte.\nGaur "Pamplona actual" webgunean batean irakurri ahal izan dudanez, elkartea abian da jada eta aurtengo zenbait ekimen abiatu dituzte. 2015eko lehen sei-hilekoan adibidez, besteak-beste "Nafar folklorearen eguna" antolatu dute, maiatzaren 10erako Donezteben. Ekainean "Reyno de Navarra" jota lehiaketa abiatuko dute, eta finala ekainaren 13an izanen da Iruñeko Gayarre antzokian. Bigarren sei-hilekorako aurresku eta dantzatutako joten txapelketak aurrikusi dituzte.\nIruñeko udalak sareratutako prentsa ohar honek dioenez, hamar bat lagun daude proiektuaren atzean, bestelako kolaboratzaile eta enpresez gain. Oraindik martxan ez dagoen webgunea du ekimenak, baina Facebook-eko orrialde eta profilean sareratu dituzte zenbait gauza. Baita twitter kontuan ere.\nNiri harrigarri (eta kezkagarri) egiten zait, itxura batean horren munta handikoa omen den proiektu baten berri "prentsaren bidez" jaso izana mundutxo honetan gabiltzan elkarteok. Harrigarri (eta kezkagarri) ezagutarazi dituzten ekimenen izaera eta diskurtsoa oro-har. Harrigarri (eta kezkagarri) era berean, Nafar kulturaz arduratuta dagoen elkarte batek bere informazio bat ere euskaraz zabaldu ez izana (goiko logotipoa salbu).


aurrekontuak | LAB SINDIKATUA\nLAB sindikatuko idazkari nagusi ondoko Igor Arroyok agerraldia egin du Iruñean, Nafarroako 2022rako aurrekontu proiektuari buruzko balorazioa egiteko. "Nafarroako Gobernuaren zerga politika eta aurrekontu proiektua aztertu ondoren, ozen esan dezakegu ez dagoela egiturazko aldaketarik, ez dagoela politika publikoetan norabide aldaketarako erabaki politikorik", adierazi du.\nPolitika publikoek norabide aldaketa behar dute, diru gehiago bildu eta dagoena...\n“Nafarroako Gobernuak aurkeztu berri duen aurrekontu proiektuak gehiago du eredu zaharretik, berritik baino”. Halaxe adierazi du LAB sindikatuak gaur Iruñean, Garbiñe Aranburu idazkari nagusiarekin eta Imanol Karrera bozeramailearekin egin duen prentsaurrekoan. Betiko logikari buelta emateko, LABek eskatzen du fiskalitate egokiago baten bidez diru gehiago biltzea eta gero diru hori hobeki inbertitzea, nafar herritar guztiek lan eta bizitza duinak izan ditzaten.


Berriak - Gao Fu, Gaixotasunen Kontrolerako eta Prebentziorako Zentro Nazionala: epidemia ke-bonba bat besterik ez da. Baliteke Covid-19 duela hamarkada batzuk existitzea.\n2021eko irailaren 25ean, Gao Fu Txinako CDCko zuzendariak Zhongguancun Foroan egindako adierazpenen arabera, COVID-19 epidemiaren hedapen zabala munduan "errinozero grisa" gertakaritzat hartu behar da, eta ez da. "beltsne beltza" gertakari bat. Ikerketaren arabera, Covid-19 uste genuena baino askoz lehenago existitu zen.\nCovid-19ri buruzko kenkaria.\nGao Fu-k uste du zientzialari modernoek koronavirus berriari COVID-19 izena jarri dioten arren, oso posiblea dela Covid-19 duela hamarkada batzuk agertu izana.\nUrriaren 18an, 19an, Gao Fu zuzendariak Estatu Batuetako Johns Hopkins Unibertsitateak egindako CAPS koronavirusari buruzko kenkari batean parte hartu zuen.\nKoronabirusa eskala handiko epidemia baten sustraia da. Urriaren 18an, 19an, mundu osoko zientzialariek etorkizunean koronavirusak hondamendia ekar zezakeela uste zuten, baina "CAPS" koronavirusaren dedukzioaren hastapenak ere ez zuen uste koronavirusak hain azkar eta azkar etorri zirenik. .\nCovid-19ren benetako jatorria.\nCOVID-19ren agerraldia covid-19 izendatu izanaren arrazoia koronavirusaren aldaera bat delako eta koronavirusaren aldakortasuna handia da, eta belaunaldia belaunaldia baino indartsuagoa delako. Hau da mundu osoko zientzialarien arazo kezkagarriena. Denek beldur dira Covid-19 etorkizunean tentsio izugarriago batean aldatuko ote den. "Poison King" agertzen bada, lehendik dagoen COVID-19aren txertoak bere funtzioa galduko du.\nGizakiak aurkitutako lehen koronabirusaren atzetik joan nahi badugu, ziurrenik 1965era arte markatu beharko genuke denbora-lerroa, hau da, gizakiek koronavirusaren tentsioa aurkitu zuteneko garaia. Gero, 2004an, Hong Kongeko Unibertsitateak arrakastaz isolatu zuen bere ostalaritik "HCoV-HKU1" izeneko koronavirus bat.\nCOVID-19 epidemiari erantzuten.\nBeraz, agian koronavirus eleberriaren agerpena ozeanoaren beste aldean dagoen laborategi eder zaharretik sortu zen, baina naturatik ere etor daiteke. Coronavirus aspaldi agertu zen. Ezkutuko urte luzeetan, koronavirus hauek gero eta indartsuagoak izan ziren. Koronabirus berria agertu arte, mundua azkar hedatu zuten.\nGaur egungo egoerari dagokionez, ezinezkoa da herrialde bakar batek COVID-19ren arazoa konpondu ahal izatea. Gure herrialdeak COVID-19 epidemiari aurre egiteko lan ezin hobea egin badu ere, beste herrialde batzuetan COVID-19aren arazoa konpondu ez den bitartean, beti egongo da mugaz gaindiko infekzio arriskua. Herrialde guztiak Covid-19ren arazoetatik arintzen direnean soilik gure herrialdea immunea izan daiteke.\nCOVID-19 epidemia erabat konpontzeko, munduko herrialde guztiek bat egin behar dute. Bakarrik ahalegin bateratuak eginez eta txertoak eta ikerketa zientifikoko lorpenak COVID-19rekin erlazionatutako mundu mailan partekatuz soilik garaitu daiteke Covid-19 denbora gutxian.


Hego Karolina, automozio sektoreko AEBetako lehen esportatzailea izatearen erakarpen-indarra - SPRI\nHego Karolina, automozio sektoreko AEBetako lehen esportatzailea izatearen erakarpen-indarra\nSPRI Taldeak antolatutako jardunaldi batean azaldu dira euskal enpresek Ipar Amerikako estatu horretan ezartzeko dauzkaten aukerak\nIhardunaldiaren momentu bat\nSPRI Taldeak antolatutako jardunaldi batean azaldu dira euskal enpresek Ipar Amerikako estatu horretan ezartzeko dauzkaten aukerak.\nHego Karolinak zerbitzu pertsonalizatua eskaintzen du konpainia txikientzat, kosturik gabe finantzatuz lokala, langileak edota bezero eta hornitzaileak bilatzeko prozesua.\nHego Karolina eremu bereziki erakargarria da euskal enpresentzat. AEBetako automozio sektoreko esportatzaile handiena da, hots, Euskadiko sektore industrial indartsuenetako batena. SPRI Taldeak (Ekonomi Garapen eta Azpiegitura Sailaren menpeko enpresen garapenerako euskal agentziak) jardunaldi bat antolatu du Bilbon astearte honetan, eta bertan azaldu du zein aukera dagoen Hego Karolinan inbertitzeko.\nGontzal Barasordak, SPRI Taldearen Ipar Amerika eremuko arduradunak, gogorarazi du Estatu Batuak direla Euskaditik egiten diren esportazioen hirugarren jomuga, eta “bolumen ekonomikoko inbertsioen lehen hartzailea. AEBetan 80 enpresa dauzkagu kokatuta 100 ezarpenekin. Gure datuen arabera, Hego Karolinan badira bi euskal enpresa”.\nSergio Dominguesek, Hego Karolinak Europan duen ordezkariak, azpimarratu du Estatu hori toki onean dagoela, Miami eta New York artean. “AEBetan gorantz doan manufaktura industriaren epizentroan gaude”. Ia 5 milioi laguneko biztanleria du Andaluziarena bezalako azalera batean, eta bertan dago Charlestoneko portua, Estatu Batuetako bederatzigarrena, “edukiera handiko ontzien trafikoa ahalbidetzeko nasa sakon bat daukana”.\nDominguesek jakinarazi du atzerriko 1.200dik gora enpresa daudela Hego Karolinan, eta bertako jendeak “AEBetako beste toki batzuetan baino eros-ahalmen handiagoa duela”. Esan du laguntza programa espezifiko bat daukala bertan ezarri nahi duten konpainia txikientzat, eta programa horrek kosturik gabe finantzatzen diela lokala, langileak edota bezeroak eta hornitzaileak bilatzeko prozesua. “Zerbitzu pertsonalizatua da. Pizgarriak (ez dira diru-laguntzak) inbertsioaren, enpleguen eta kokapenaren araberakoak dira”.\nAimee Reddick-ek, Hego Karolinako iparraldean dagoen Upstate eskualdeko Nazioartekotze zuzendariak, azpimarratu du eremu horretan kontzentratzen dela industria astuna eta automozioa, eta gaur egun atzerriko 540 konpainia baino gehiago daudela bertan. “Badira automozio sektoreko 150etik gora enpresa, eta sektoreko AEBetako esportatzaile handiena da”, azpimarratu du. Gainera, aeronautika sektorean 200 konpainia baino gehiago daude.\nBruno Calvo, Gestamp Taldeko Harreman Instituzionalen saileko kideak esan du 2009an kokatu zirela Hego Karolinan: “AEBak gure merkatu garrantzitsuenetako bat dira; 2.300 langile eta sei fabrika ditugu bertan, eta 1.000 milioi fakturatu genituen iaz. Taldeak ehun fabrika inguru ditu, eta gehien fakturatzen duten bost enpresetatik bat Hego Karolinan dago”. Orain Ipar Amerikako Estatu horretan dagoen fabrikak 288 milioi dolarreko salmentak egiten ditu urtean.\nCalvok azpimarratu du “leku aparta dela automozioaren sektorerako, badituelako eskulan kualifikatua eta azpiegitura-sare zabala”. Izan ere, Estatu mailako laugarren autobide-sare handiena dauka. Gestamp enpresak duela bi hilabete iragarri zuen %25 handituko duela Hego Karolinan daukan fabrika, 129 milioi dolarreko inbertsioarekin eta 130 enplegu berri sortuta.


Bertso saio berezi berezia - Urkizu - Guaixe.eus\nAzken ekarpenak Taldeak Sinadurak Hedabideak Irratia Astekaria\nArgazki galeriak Bideoak Elkarrizketa digitalak Zerbitzuak Agenda Iragarkiak\nZorion Agurrak Eskelak Diseinu zerbitzua\nBertso saio berezi berezia\nUrkizu\t2015-03-25 10:58\nDatorren ostiralean, Korrikako afarian, esperimentazio saioa: bertso saio berezi berezia.\nPatuak horrela nahi badu, esperimentazio bitxi bat egingo da. Prosazko bertso saioa. Prosazko bertso saioan parte hartzeko baldintzak hauek dira: hitzak esaten jakitea, eta hitzak josten jakitea. Adibidez: etxea mendia lainoa. Hitz horiek josi: mendiko etxea lainopean dago. Hori egiteko kapaz bazara, bertso saio berezi horretan parte har dezakezu.\nPartaideak hauek dira: gai jartzailea, prosazko 3/4 bertsolari, ikus-entzulegoa.\nGai jartzaileak gaia jarriko du. Ariketa pare bat edo hiru egingo dira. Eta ariketaren ondoren aterako da jarritako gaiaren erantzuna. Aurreratu daiteke gaia hauxe izango dela: ZER DA KORRIKA? Abisoa, badaezpada ere: erantzuna ez da jakingo saioa amaitu arte. Ez puskatu burua gaiaren erantzuna aldez aurretik bilatzen. Saioan bertan sortuko da.\nAtzo, proba saiotxo batean (3 AEKkide eta Guaixekide 1 eta gai jartzailea), Biltokin, eta saio osoa amaitu ez bagenuen ere, honako ondorio honetara iritsi ginen: ZER DA KORRIKA? kolorezko giroan maitasunaren lasterketa. Bainan ez kopiatu. Ostiralean beste erantzun bat sortuko da.\nBierrik Fundazioa Foruen plaza 23,1 Altsasu 31800 (Nafarroa) Telefonoa: 948 56 42 75 | Faxa: 948 56 21 07 Codesyntaxek garatua


Ezagutu Etxano Inside Gure Argazkiekin\nEzagutu gure landetxea Bizkaian\nEgin klik irudietan, handiagotzeko.\nCopyright © Etxano 2018 - Sinadura: KBI00075\nEtxano, web gune honen titularra Informazioaren Gizarteko eta Merkataritza Elektronikoko Zerbitzuei buruzko uztailaren 11ko 34/2002 Legearen 10. artikulua betetzeko, hurrengo lege-oharra ezartzen du.\nEtxanok bere web guneko informazioa, bai eta horren konfigurazioa eta itxura ere, aurretik abisatu gabe aldatzeko edota kentzeko eskubidea du, eta ez du horregatik inolako erantzukizunik izango.\nEspainiako jabetza intelektualaren eta industrialaren eskubideei buruzko legeriak babesten ditu Etxanoren alde web gune honen edukiak, testuak, irudiak, soinuak, animazioak eta abar, bai eta bere diseinu grafikoa eta iturburu kodea ere.\nBeraz, espresuki debekaturik dago eduki horiek kopiatzea, banatzea edota publikoki jakinaraztea, osorik zein zati batean, Etxanoren berariazko baimen idatzirik gabe.\nEtxanok ez du bere gain ardurarik hartuko, erabiltzaileek, edukiak erabiltzean, kalte edo galeraren bat sortzen badute edota, horiek, indarrean dagoen lege-xedapenen bat hausten badute.\nEz dira Etxanoren erantzukizuna izango Internetekin konektaturik dauden bitartean ekipamendu informatikoetan gertatutako arazo teknikoak edota hutsegiteak, ezta Etxanoren kontroletik kanpo gertatutako gainontzekoen legez kontrako eskusartzeek eragin ditzaketen kalteak ere.\nTratamenduaren arduraduna Etxano\nHelbidea: Dudea auzunea, 5 Etxano 48340 Amorebieta-Etxano (Bizkaia)\nPosta elektronikoa: etxanonkt@etxano.com\nEtxanok ez dizkio zuk emandako datu pertsonalak hirugarren bati saldu, alokatu ezta jakinaraziko, legez beharturik ez bada.\nZure eskubideak egikaritzeko posta elektronikoa bidali behar duzu etxanonkt@etxano.com, helbidera eskubidea zehaztuz.


About Us - Shenzhen Tryace Teknologia Co, SL\nShenzhen TryAce Teknologia Co, SL R & D, ekoizpen eta etenaren bikoitza cam, 4k etenaren cam, wifi etenaren cam, txiki etenaren cam, ezkutatuta etenaren cam, ispilu kamera ... salmentak integratzeko fabrikatzaile liderra bat da.\nkalitatea kontrolatzeko sistema multzo bat ezarri dugu sortu dute, gaur egun, 10 QC langile baino gehiago behar dugu, eta zorrozki osatzeko ISO9001.Our produktuen CE, FCC, CCC, ROHS, eta IP68 ziurtagiriak ohoratu dute. 15 urte esportazio esperientzia daukagu, zerbitzuak eskaintzen OEM eta ODM aginduak handitzen Amerika, Europa, Ipar Amerika eta Asiako hego-ekialdean dira. Eta gure merkataritza-taldeak zerbitzatzeko prest dago.\n"Made arraroa komuna" zuzendaritzako ideia bat jarraitzen dugu, eta aurrera eramateko aurrera da. Aldi berean, helburu bat TryAce pertsona bakoitzak lortu nahi da. Uste dugu: lagundu ingurunean harmonikoa gizarte bat eta segurtasun-a Txina eta laguntza eta animoak batera lortuko dugu TryAce s bezeroak leial dozenaka eta bizitza ibilaldi guztietan batetik osatzeko, dugu, freskoa ekintzaile gisa, izango da ziur aski baliatu kapital, teknologia, talentua eta kudeaketa behar dugu esploratzen eta produktu berriak berrituz, gure herriaren etorkizun hobea eta munduko trafikoaren segurtasunaren ekarpenak gehiago egiteko ausarta.


Lapiko Kritikoa » Joxe Azurmendi aberri hutsa da. Fito Rodriguez (Berria. 2010-10-29)\nBy Jesus Mari Intxauspe • Oct 29th, 2010 • Category: Albistekaria\nJoxe Azurmendi aberri hutsa da\nFito Rodriguez – Idazlea\nHEMEN Berriako artikulua\nJoxe Azurmendi, filosofo, irakasle edo poeta gisa ezagutu dugu, baina, oroz gain, bere saiakeragile sena da nik gertuen dastatu ahal izan dudana eta, aurtengo Euskadi Literatura sariaren itzalera, hitz pare bat eskaini nahiko nioke horri, hau da, berarenak irakurtzen gozatu dudanaren gizarteratzeari.\nKolakowski (1972) kaleratu zuen garian, Joseba Arregirekin batera idatzita, gaur, nekez uler daitekeen bikotea osatzen zuten orduan biek, baina, Joxek Kolakowski poloniarrarengan jarri nahi izan zuen bere begirada. Ez soilik Kolakowski filosofo edota marxista kritikoarengan Kolakowski poloniarrarengan baizik, ze hil arte bere aberria begitik ezin kendurik aritutako idazlea izan zelako.Haren aberria, bera hazi zen nazioko kultura baita eta haren beharra nabarmendu nahi izan zuen Azurmendik bere saiakeretan. Kolakowskik ingelesez idatzi zuen filosofia baina polonieraz narrazioak. Azurmendik alemanez edo espainolez filosofiaz idatzi izan badu ere, poesiak eta saiakerak euskaraz eman dizkigu.\nBaina ez, ordea, hizkuntza laua, erraza, akademikoa edo didaktikoa erabiliz…\nAitzitik, mintzaira joria eta literarioa, askotan gertukoa eta arrunta, besteetan berriz, aldrebesa bezain zaila, baina sortzailea beti.\nJoxek asko idatzi du, eta asko argitaratu… Bere artikuluek eta liburuek ez diote polemikari ihes egiten, alderantziz, ezbaiaren iturburu izan ohi dira, baina, halere, ez dira errazkeriez josten eta, jostalariak izan arren, ez dira batere irakurterrazak eta irakurri baino gehiago berrirakurri egin behar izaten dira.\nFrankismoak sustraietatik moztutako euskal kulturaren berreskurapenaren berreskurapenari ekin nahi izan zion orduko modako jite literarioetatik at oso modu originalean.\nMiranderen pentsamendua eta Schopenhauer, Nietzsche, Spengler, Miranderen pentsamenduan liburuez nork eta Mikel Antzak eginiko kritikan (Susa, 1986-04) gure literaturak duen saiakeraren premiaz jarduteaz gain, Azurmendiren laudorioa egin zuen nahiz eta «lanak duen errurik nagusiena: gaiaren antolaketa» dela arrapostu egin.Hala ere, ezin zaio eskatu saiakera literarioari ez didaktismoaren aldeko errazkeriarik ez eta ikerketa akademikoari dagokion zurruntasunik ere, zeren entsegu-egilearen idaztankerak baldintzatu behar baitu adierazteko modua. eta Joxeren estiloa, bere idaztankera, jakina, joria bezain naroa baita.\nJoxeren kezkak kulturalak izan dira, noski, baina haietaz hausnartzeko bidea hizkuntza izan da, euskara zentzu hertsian. Ez edozein euskara, ordea, euskara literarioa eta, esan daiteke, batua avant la lettre, izan dela bere saiakerak bilaka arazteko oinarrizko tresna. Erreferentziak, aldiz, mundutarrak: klasikoak, germanikoak edo euskaldunak nahiz berebiziko estiloan, guztiz pertsonalean, garatuak izan, zeinean, elkarrizketa baten antzera, argudioak eta anekdotak, ekarpen filologiko eta filosofikoak, txirikordatzen doazen artea dirudien korapiloetan.\nKezka kultural, linguistiko, literario haietatik aberriaren aldarrikapena datorkio eta, ezinbestean, politikaz aritu beharra.\nAsko ditugu haren aurka asaldatu diren idazleak, Jon Juaristi, Aurelio Arteta eta enparauak lehenak izanik, baina oihartzun handiko liburuak izan dira eta, liburuak diot, zeren gehienak aurretik idatzitako artikulu ezberdinak bildu ostean bilakatu baitziren liburu.\nEspainolak eta euskaldunak, Azurmendiren liburu ezagunena izango da ziur aski. Horra hor, esaterako, Felipe Juaristik liburua kaleratu zelarik, idatzitakoa (El Diario Vasco, 1993-12-19):\n«…Doinua, oro har, biktimista, aspaldian ikusten ari garena bezala. Azterketak serioa izan nahi du, bestalde. Ateratzen dituen ondorioak ere bai: Baina iruditzen zait aurreiritzi gehiegirekin eginak direla… balorazioak eta juzguak jaurtitzen baitizkigu, sarri askotan… esaterako: Euskal estatuaz ari denean, eta herri kontzientzia biltzeko oinarria euskarak izan behar duela dioenean. Testualki: Guk beti esaten eta berresaten dugu, euskal arazoa herri arazoa dela, nazio arazoa dela».\nHorixe bera baita Azurmendiren gogamenak eztabaidarako eskaini digun ardatza eta, horretarako eman digu, hain zuzen ere, saiakera sail pila. Beraz, Juaristik egin zuena, eztabaidari aurre egin gabe deskalifikatzen (biktimista eta abar deituz…) aritzeak ez du laguntzen haren eskaintza ulertzen, ez eta, are gutxiago, baloratzen.\nIldo horietan eraiki du, bada, Joxe Azurmendik bere idazkien emaria eta haiek dastatzen ez jakitea, euskal literatura maite duen edonorentzat behintzat, penagarria da.\nMende berriarekin batera Azurmendik ekarritako uzta dateke, ene aburuz, emankorrena, bai darabilen estiloan eta baita aurretik plazaratutako polemiken atzean egon daitezkeen oinarrietan sakontzeko moduetan ere.\nAlde batetik, Volksgeist-Herri Gogoa-n Ilustrazioak Herria nola ulertu zuen ikertuz nazismorako bideak nola ireki ziren azaltzen zaigu, eta bestetik, Espainiaren arimaz horretan euskal abertzaletasunari buruzko ohiko espainiar topikoak aztertzen ditu, hau da, euskal nazionalismoa ildo alemaniarrean fundatzen omen dela, beraz, erromantikoa bezain gainditua izan dela eta hori guztia… Aldiz, frantziar ikuspegiak ezarritako gizarte-antolamendua dugula egun mendebaldar zibilizazio garatu osoan onartuena, euskal abertzaletasunak, ustez, deitoratzen omen duena.\nAzurmendik egiten duen Humbodlten irakurketan, berriz, planteamendu erromantiko hori honela izango litzateke: hizkuntzak nazioa egiten du berak ematen baitu mundua ulertzeko gogamena, pentsaera bat, gizabanakoaz harago doana. Beraz, nazioan nahiz mintzamenean gogo bat badago: Herri Gogoa (Volksgeist) da eta hura da nazioaren funtsa. Baldin eta Herri Gogoaren kontzeptua germaniarren artean bezainbeste frantziar Ilustrazioan badago, Renanengandik aurrera batik bat, XIX. mendeko eta XX.eko pentsamenduan ere aurkitzen dela begi bistakoa da, baita nazismoan edota espainiar pentsamendu politikoan ere (ikus Ortega y Gasset…) baina Azurmendik kontzeptu horien ibilbidea aztertu arren, mintzamenaren eta gogamenaren arteko erlazioen arazoa dago hura baieztatzeko abiapuntuan, herri bat, nazioa, gauza guztien gainetik, kultura dela adierazteko, Azurmendik bere lanean etengabe arrapostu egiten duena, bestalde.\nDena den, Joxek gai baten inguruan peskizan dabilela ez ohi du akademizismorik erabiltzen, ez behintzat ikerketa unibertsitarioan erabiltzen diren moduan, baina, halaber, ez du hedakuntzarako testurik sortu nahi… saiakera bezala bere idazkia genero artekoa dugu, ez baita lan pedagogikoa (askotan korapilatsua eta aldrebestua, Mikel Antzari iruditu zitzaion moduan) ez eta kazetaritza-lana ere. Areago, Joxeren idazkiak, orain euskal letretan horren modan dauden prentsarako izkribuen kontrakoak direla esango nuke. Kazetarien testu komunikatibo, ulerterraz, sintetikoak eta abarrak, askotan topikoak helarazten dituzten azalkeria laburrak besterik ez dira, hala pentsamoldeak nola hizkuntza bera ere pobretzen lagundu besterik egiten ez dutenak. Joxeren ekarpen literarioa horren kontrakoa izan da, erabat.\nZeren eta, Azurmendik, edozein aztergai hartzen duelarik ere, ez du ezer frogatu nahi, gaiak ematen duena probatu (dastatu) baizik. Garai batean haztatu esaten zena da bere helburua. Joxek ez baitu, bere xalotasunean, ezer irakatsi nahi, ikertu baizik, baina, hori bai, Proustek edo Borgesek egingo luketen modura, idazkuntza dela medio.\nJoxe antidogmatikoa baita, eta hortik Goetheren edo Herderren antzera, arrazionalismoari eta, bide batez, Ilustrazioari nahiz jakobinismoari, egin ohi dizkien kritikak. Ildo horretan bere lanak ez dira erudituentzat idatziak eta abagunearekin lotzen ditu Euskal Herriko egoeraz iritzia plazaratzeko batere beldurrik gabe. Eta formaz harago, saiakeran hain erabilia den norberak bere buruarekin elkarrizketa egiteko teknika eta ohiko ikuspegiak eta gizarte-balioak kolokan jartzeko testu ausartak utzi dizkigu, baita oinarrituak ere. Eztabaidarako sortuak, nahiz eta batzuk, Felipe Juaristik erakutsi zigun bezala (El Diario Vasco, 1993-12-19), polemikari heldu nahi ez izan.\nBaina Joxeren joera, edozein kezka gaitzat hartzea da, bere eskarmentuetatik abian jarri eta garatzen hastea. Gogoeta egin ahal izateko idaztea eta ohikoa ez denari erreparatzea, begiratzea, kasu egitea… horretaz izkiriatzea. Arruntak diren egoeretatik irten eta egunerokotasunak sortu ezin dituen polemikei ekitea. Nihilismotik at baina erlatibismoan beti.\nSaiogile guztien erara kritiko bezain sortzailea dugu, iritziak eskaintzen dituena baina osatzeke dauden iritziak betiere… irakurlearen zain.\nHaren izkribuak ez dira, noski, bat-batekoak baina berezkotasunaren jarioa darie. Soila bezain sotila dugu. Hark utzitako entseguak, hausnarketa-bideak, ikerketak, idazkuntzak, antzerkiaren edo poesiaren antzera, irakurlerik gabe ezin esan burututa daudenik, horregatik, egin diezaiokegun omenaldirik onena, haiek irakurtzea litzateke.\nGilem Tellen harira (Fito Rodriguez. GARA. 2010-07-15)\nAberri txiki, Aberri handi. Peio Etcheverry-Ainchart (Hitzaldia)\nFlandria eredu (Joxe Manuel Odriozola. BERRIA. 2010-07-09)


Tonua | Iritzia | Berria\nGauza jakina da bertsolariok tonuari beti ez diogula txukun eusten. Ariketaren arabera, kosta egiten zaigu ondokoari segitzea, eta batek desafinatu egiten du, edo baxuegi kantatzen du, edo altuegi... Kontua da ikusten dena baino ahalegin handiagoa egiten dugula guztiontzat aproposa den tonuaren bila. Bertso saio musikatuetan nabarmenagoa da kontua. Izan ere, musikariek guztioi balio digun tonu bat aurkitu behar izaten dute soken artean, eta gero besteoi hari eustea dagokigu. Ez da beste munduko lana begiratu batean, baina gaitz samar egiten da. Ahotsen tesituraren arabera, neska edo mutilak izatearen arabera, zaila izaten da guztiok tonu berean eroso kantatzea. Ondo ateratzen denean ederra da, ordea: bakoitza bere ahotsetik, baina guztiok tonu berean.\nDena dela, tonua asmatu ezin hori, gaitz hedatua dela uste dut. Edozein lekutan, edonorekin gaudela, politikaz, etorkizunaz eta bizitzaz ari garenean, bakoitza bere tonuan aritzen gara jo eta su: ea zeinek altuago esan esan beharreakoa, eztarria urratu egingo bazaio ere. Ederra litzateke bertsotan egiteko gai izaten garen ahalegin hori, bizitza errealean egingo bagenu. Tonuak bateratzeak ez baitu esan nahi iritzi bera izan behar dugunik: inor zapaldu gabe eztabaidatzeko eta geure pentsakera esplikatzeko aukera baizik.